Pendakwaan mahu soal balas saksi dianggap belot dalam kes rasuah Bung Moktar

Pihak pendakwaan memohon untuk menyoal balas seorang saksi utamanya yang dianggap sebagai saksi belot dalam perbicaraan kes rasuah Ahli Parlimen Kinabatangan Bung Moktar Radin dan isterinya Zizie Izette Abdul Samad, berhubung pelaburan unit amanah Public Mutual Berhad.Timbalan pendakwa raya Law Chin How berkata permohonan itu dibuat mengikut Seksyen 154 Akta Keterangan 1950, bagi menyoal balas sendiri perunding unit amanah yang merupakan saksi pendakwaan ke-25, Norhaili Ahmad Mokhtar, 45.“Terdapat percanggahan yang material antara keterangan saksi itu di mahkamah sebelum ini, dengan rakaman percakapan yang diambil oleh pihak Suruhanjaya Pencegahan Rasuah Malaysia (SPRM) semasa siasatan,” katanya pada perbicaraan kes itu di hadapan hakim Mahkamah Sesyen Rozina Ayob hari ini.Law memaklumkan pihaknya telah menyerahkan rakaman percakapan saksi itu kepada pihak pembelaan.Peguam Ridha Abdah Subri mewakili Bung Moktar mengesahkan menerima rakaman tersebut pada 11 Februari lepas, manakala peguam K Kumaraendran yang mewakili Zizie juga memaklumkan perkara sama.Bagaimanapun, pihak pembelaan membantah permohonan tersebut atas alasan ia tidak dibuat mengikut prosedur yang betul.Hakim Rozina menetapkan 24 Februari ini untuk mendengar permohonan tersebut, dan menasihatkan Norhaili agar tidak berkomunikasi atau berbincang dengan mana-mana pihak termasuk pasukan pembelaan, tertuduh dan pegawai penyiasat.Terdahulu Norhaili semasa pemeriksaan utama oleh pendakwaan mengekalkan keterangannya pada 27 Januari lepas bahawa Zizie layak menerima wang pengenalan RM2.8 juta, memandangkan pelakon itu memperkenalkan suaminya untuk Felcra membuat pelaburan RM150 juta dalam unit amanah Public Mutual.Dalam keterangannya itu, saksi berkenaan berkata bayaran wang pengenalan yang diberikan kepada Zizie merupakan strategi pemasaran pihaknya, apabila pelakon itu turut memperkenalkan seorang pegawai kanan Felcra untuk membuat pelaburan sama.Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar, 64, yang merupakan pengerusi bukan eksekutif Felcra ketika itu, didakwa menerima rasuah daripada Madhi menerusi Zizie di Public Bank cawangan Taman Melawati antara 12.30 tengah hari dan 5 petang 12 Jun 2015.Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie, atas sebab sama dan di tempat sama pada 19 Jun 2015.Zizie, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Jangan benar 'parti tertentu' gambarkan Najib dibicara secara tidak adil, kata Majlis Peguam

Majlis Peguam memberi amaran terhadap sebarang usaha yang boleh menjejaskan proses kehakiman berikutan beberapa petanda yang menunjukkan pemimpin Umno terus mendesak supaya perbicaraan rasuah bekas perdana menteri Najib Razak yang kini menjalani hukuman 12 tahun penjara dibuka semula.
Presiden Majlis Peguam Karen Cheah Yee Lynn berkata bekas perdana menteri itu sudah diberi semua ruang untuk membela diri melalui sistem perundangan.
"Kita tidak boleh biarkan keputusan muktamad badan kehakiman yang dibuat di Mahkamah Persekutuan pada Ogos 2022, dipersoal secara berterusan hanya untuk memenuhi agenda parti politik tertentu," katanya kepada MalaysiaNow.
Beliau diminta menjawab gesaan Ahli Majlis Tertinggi Umno Puad Zarkashi supaya desakan dibuat terhadap kerajaan diterajui Perdana Menteri Anwar Ibrahim supaya memulakan pendakwaan terhadap hakim Nazlan Ghazali, bekas hakim Mahkamah Tinggi yang mensabitkan kesalahan Najib dan menjatuhkan hukuman penjara 12 tahun, di mana keputusan itu dikekalkan oleh kedua-dua Mahkamah Rayuan dan Mahkamah Persekutuan.
Najib mula menjalani hukumannya pada Ogos lalu, selepas gagal dalam rayuan terakhirnya di Mahkamah Persekutuan.
Peguam bekas perdana menteri itu kemudiannya menuduh hakim Nazlan mempunyai konflik kepentingan kerana beliau pernah terlibat dengan Maybank.
Bagaimanapun, hujah itu ditolak oleh Ketua Hakim Negara Tengku Maimun Tuan Mat yang mengetuai panel hakim mendengar rayuan terakhir Najib.
Cheah berkata Majlis Peguam masih mengekalkan pandangannya sebelum ini bahawa ahli politik harus mengelak daripada mengulas perbicaraan tersebut, mengatakan ia boleh menjejaskan kedaulatan undang-undang selain boleh dianggap menyerang badan kehakiman, selepas beberapa pemimpin tertinggi Umno termasuk Timbalan Perdana Menteri Ahmad Zahid Hamidi yang mengkritik Keputusan Mahkamah Persekutuan kerana tidak membenarkan Najib mengemukakan bukti tambahan.
"Kami mengambil pandangan bahawa ini adalah sebahagian daripada percubaan terakhir bagi menghentikan rayuan," katanya.
“Badan kehakiman sudah membuat keputusan muktamad dan kita harus menghormati keputusan itu. Sebarang cubaan parti politik untuk terus bersuara mengenainya dan mengubah naratif bahawa bekas PM itu tidak diberi perbicaraan yang adil, harus dihentikan segera."
Awal hari ini, Puad berkata Umno perlu terus mendesak supaya "perbicaraan adil“ disegerakan untuk Najib, selain menggesa hakim Nazlan didakwa.
Beliau turut mendesak suruhanjaya siasatan diraja dibuat bagi menyiasat bekas peguam negara Tommy Thomas dan bekas gabenor Bank Negara Zeti Akhtar Aziz.
Puad membayangkan desakan yang dibangkitkan beliau itu akan dibincangkan dalam mesyuarat MKT Umno  pertama malam ini selepas bekerjasama dengan Pakatan Harapan (PH) untuk membentuk kerajaan.
Gesaan Puad itu dibuat beberapa jam selepas anak perempuan Najib, Nooryana mendakwa bahawa bapanya mungkin akan dibebaskan tidak lama lagi.
Merujuk kepada semakan kehakiman yang akan dibuat terhadap keputusan Mahkamah Persekutuan bulan depan, Nooryana meluahkan keyakinan bapanya akan dibebaskan.
"Kami masih mempunyai satu peluang terakhir. Kami tak hiraukan parut dan luka, kami akan bangkit semula.
"'All hands on deck' untuk memastikan DSN akan mendapat keadilan kali ini. Jika DSN menang pada bulan Januari, dia akan bebas untuk kembali kepada kami, insya Allah," tambahnya.


Lebih dari 700,000 korban Covid-19 di Amerika Latin

Lebih dari 700,000 nyawa terkorban akibat Covid-19 di Amerika Latin sejak pandemik diumumkan di seluruh dunia.Rantau yang terdiri dari 34 negara dan wilayah di Amerika Tengah dan Selatan termasuk Mexico merekodkan 700,022 kematian.Ia adalah angka kedua tertinggi selepas Eropah.Brazil dan Mexico mewakili dua pertiga daripada angka kematian di rantau itu dengan mencatatkan lebih dari 500,000 kematian akhir tahun lalu dan masih menyaksikan peningkatan sehingga mencecah 600,000 kematian pada 2 Februari.Brazil merupakan negara kedua mencatat kes kematian tertinggi selepas Amerika Syarikat. Ia mencatat 266,000 kematian dari 11 juta kes jangkitan Covid-19.Pada peringkat global, sekitar 117 juta jangkitan telah dilaporkan dengan 2.26 juta kematian sejak Disember 2019.


Bagaimana Umno terus mensabotaj pengundi majoriti Melayu

Tidak ramai yang sedar bahawa parti politik yang mempunyai jumlah ahli Parlimen terbesar di Dewan Rakyat hari ini, dengan 42 kerusi, adalah DAP – yang majoritinya adalah berbangsa Cina.Dan walaupun ramai orang mungkin mengecam pandangan politik Malaysia kerana berdasarkan garis perkauman, kebenarannya adalah suara majoriti orang Melayu berpecah belah, dengan tiga parti politik utama yang kini berkuasa.Yang mendahului dengan 38 ahli Parlimen masing-masing adalah PKR dan Umno, sementara Bersatu yang dipimpin oleh Perdana Menteri Muhyiddin Yassin mempunyai 31 ahli Parlimen.Tidak ada jaminan mengenai perkara ini kerana ia sukar dikira dengan ahli Parlimen dilihat melompat parti sejak Pilihan Raya Umum ke-14 (PRU14) diadakan pada 2018.Parti politik yang mengalami kerugian terbesar dari sudut ahli parlimen adalah Umno yang menyaksikan pengundi menolak kira-kira sepertiga calonnya semasa PRU14, dan ramai lagi yang berpaling tadah kepada Bersatu dan PKR beberapa bulan-bulan selepas PRU.Beberapa pemimpin tertinggi Umno juga telah didakwa atau disabitkan dengan rasuah, termasuk bekas perdana menteri, Najib Razak, bekas menteri Wilayah Persekutuan, Tengku Adnan Tengku Mansor dan presidennya, Ahmad Zahid Hamidi.Sayangnya, Umno tidak banyak belajar daripada semua kegagalan ini menjadi semakin berani dengan setiap hari bertindak dengan taktik politik yang licik dan penuh penipuan dalam kehausan kekuasaannya yang tidak dapat dipadamkan.Undi tidak percaya terhadap bekas menteri besar Perak, Ahmad Faizal Azumu daripada Bersatu, yang digantikan oleh Saarani Mohamad, telah menjadi muslihat politik yang paling keterlaluan daripada Umno setakat ini dan telah membuat rakyat tidak senang.Didukung oleh kejayaan di Perak ini, Umno kelihatan bersedia untuk menikam rakan sekutu dalam Perikatan Nasional iaitu Bersatu dan PAS dengan mengundi menentang Belanjawan 2021, walaupun terdapat amaran keras daripada Agong.Tetapi untuk mengelak risiko Agong menolak untuk mengizinkan pilihan raya umum dalam waktu dekat, di tengah-tengah situasi Covid-19 yang meresahkan kini, kemungkinan besar akan memasuki keadaan darurat di seluruh negara, sama dengan bagaimana tiga pilihan raya kecil ditangguhkan sebelum ini dan Umno terpaksa membuat pusingan U ancamannya.Episod utama pengambilan menteri besar Perak adalah bagaimana Umno juga bersedia untuk tidur sebantal dengan musuhnya DAP yang telah lama bertapak di Perak, yang juga boleh menyebabkan gabungan ahli Parlimen baru untuk menggantikan Perikatan Nasional.Ini menandakan perubahan utama dalam politik Malaysia bahawa mengejar undi orang Melayu bukan lagi menjadi pendorong utama.DAP sudah membuktikan dirinya sebagai kekuatan pemerintahan yang layak di Pulau Pinang selama lebih kurang satu dekad dan Umno mengakui kelebihan itu.Satu lagi analisis lain adalah bahawa pergerakan skizofrenia Umno baru-baru ini mungkin disebabkan oleh puak dalaman yang berebut dominasi, dengan kelihatan jelas sekurang-kurangnya tiga kumpulan yang bertentangan antara satu sama lain.Apa pun keadaannya, Umno semakin pudar sebagai juara majoriti Melayu dan kejatuhannya akhirnya dapat menjadikan landskap politik yang lebih matang di mana bangsa tidak lagi menjadi satu kepentingan.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Perbicaraan 1MDB ditangguh, Najib alami cirit-birit

Perbicaraan Najib Razak berhubung kes penyelewengan dana 1Malaysia Development Berhad (1MDB) ditangguhkan sementara, dan akan disambung semula Khamis ini, selepas bekas perdana menteri itu dilaporkan mengalami masalah cirit-birit sehingga terpaksa dirujuk kepada pakar Hospital Kuala Lumpur (HKL).
Hakim Mahkamah Rayuan yang bertindak selaku Hakim Mahkamah Tinggi Collin Lawrence Sequerah membuat keputusan itu selepas Pegawai Perubatan Klinik Kesihatan Penjara Kajang Dr Mohd Hafiz Mohd Hoshni memberi penjelasan tentang keadaan kesihatan bekas perdana menteri itu dalam prosiding hari ini.
Hafiz yang disoal oleh Timbalan Pendakwa Raya Ahmad Akram Gharib berkata beliau dimaklumkan oleh pembantu pegawai perubatan pada 7.15 pagi ini bahawa Najib mengadu tidak sihat dan mengalami cirit-birit.
“Ketika saya berjumpa Najib, beliau mengadu mengalami sakit perut, loya selain cirit-birit. Walaupun telah diberikan ubat, namun selepas 10 minit keadaan Datuk Seri (Najib) masih tidak berubah dan pemeriksaan lanjut mendapati beliau turut mengalami masalah kekurangan air serta sedikit demam dengan suhu 37.8 darjah celcius.
“Saya kemudian merujuk Datuk Seri kepada doktor pakar di HKL dan beliau dibawa ke sana pada pukul 9.30 pagi. Ketika itu, beliau kelihatan penat, lesu dan kekurangan air,” katanya.
Menurutnya doktor pakar di HKL kemudian memberikan cuti sakit kepada Najib selama dua hari, dan disahkan tidak cergas untuk menghadiri perbicaraan di mahkamah serta tidak mampu berdiri atau duduk terlalu lama selain perlu diberikan rawatan ‘drip’.
Sementara itu menjawab soalan peguam bela Muhammad Shafee Abdullah, Hafiz berkata Najib yang didapati mengalami cirit-birit sejak semalam, dirujuk ke HKL bagi mendapat rawatan yang lebih baik.
Najib menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.


Banjir kilat di Selangor dalam keadaan terkawal, kata bomba

Hujan lebat yang berlaku di beberapa kawasan sekitar Selangor petang tadi tidak menyebabkan kenaikan trend air sungai yang mendadak dan kesemua kawasan terjejas dengan banjir kilat semalam kini dalam keadaan terkawal.Pengarah Bomba Selangor Norazam Khamis berkata paras air di kawasan terjejas iaitu di sekitar Hulu Langat, Gombak dan Petaling, kini menunjukkan trend air banjir menurun serta surut dan tiada direkodkan perpindahan mangsa banjir baru ke pusat pemindahan sementara (PPS).Namun Norazam berkata berlaku hakisan ban di Bukit Changgang petang tadi susulan hujan akibat tekanan air Sungai Langat yang laju, dan pihak Jabatan Pengairan dan Saliran kini dalam proses melakukan kerja-kerja pembaikan di ban tersebut dan keadaan kini terkawal.“Susulan itu juga, kita sudah tempatkan empat buah bot di kawasan berkenaan dan anggota bersiap siaga sekiranya berlaku kecemasan dan pihak kita masih melakukan pemantauan di kawasan itu,” katanya ketika dihubungi semalam.Terdahulu, tinjauan Bernama di PPS Dewan Kenangan Majlis Bandaraya Shah Alam (MBSA) mendapati rata-rata mangsa banjir berlindung di PPS itu atas inisiatif sendiri di samping mendapat nasihat daripada pihak berkuat kuasa susulan keadaan air Sungai Klang semalam yang berada di paras bahaya.Penghuni PPS dari Kampung Lanchong Jaya, Edison Ali, 41, dan Fatonah Abdul Ghoni, 46, berkata walaupun kawasan rumah mereka tidak dinaiki air, pasangan suami isteri itu tetap membawa tiga anak mereka termasuk Muhammad Qhaleef Shah, sembilan tahun, yang terpaksa menjalani pantang berkhatan hari pertamanya di PPS itu.“Balik dari program berkhatan perdana semalam, anak sempat rehat beberapa jam sahaja. Kira-kira selepas Asar, pengurusan kampung memaklumkan paras air Sungai Klang yang terletak kira-kira 200 meter dari rumah di paras bahaya. Dalam satu kaki sahaja lagi mahu melimpah.“Risau peristiwa banjir 18 Disember tahun lepas berulang kembali, saya dan isteri ambil keputusan terus berpindah walaupun air belum melimpah dan memasuki kawasan rumah,” katanya.Seorang lagi mangsa Norliza Hussein, 54, berkata beliau dan tiga anaknya terus berkemas untuk ke PPS selepas dimaklumkan pihak pengurusan kampung berhubung situasi air Sungai Klang di belakang rumahnya yang hampir melimpah.“Air memang tidak masuk rumah lagi. Tapi separuh yang ada di PPS ini datang dari Kampung Lanchong Jaya yang pernah rasa keadaan buruk banjir yang lepas. Takut dengan keadaan itu kami ikut sahaja segala arahan, pastikan nyawa dahulu selamat,” katanya.Sementara itu Ahli Majlis MBSA Zon 10 Saribanon Saibon, 54, yang mengawal selia kawasan di Seksyen 26, 27, 28 dan 33 berkata sehingga kini pihaknya menasihatkan 144 mangsa daripada 44 keluarga untuk kekal mendiami PPS tersebut sehingga ramalan hujan dan ribut berakhir hujung minggu ini.Agensi Pengurusan Bencana Negara (Nadma) menerusi ciapan di Twitter rasmi memaklumkan setakat 4 petang, sebanyak tujuh PPS masih beroperasi melibatkan 1,030 individu daripada 264 keluarga dari daerah Gombak, Hulu Langat dan Petaling.


Kenapa Ku Li bersungguh mahu undi percaya terhadap perdana menteri?

Usul undi percaya bagi menentukan keabsahan perdana menteri timbul lagi walaupun perdana menteri baru sudah dipilih.Kali ini isu itu dibangkitkan oleh Pengerusi Jemaah Penasihat Umno Tengku Razaleigh Hamzah, yang diketahui dari awal-awal lagi sudah tidak menyokong kerajaan Perikatan Nasional (PN) dan satu nama yang disebut-sebut akan dilantik sebagai perdana menteri interim jika Muhyiddin Yassin meletakkan jawatan.Ketika Muhyiddin menjadi perdana menteri, isu itu timbul ekoran tindakan Kumpulan 15 Umno yang diketuai presidennya, Ahmad Zahid Hamidi menarik balik sokongan kepada beliau sehingga menyebabkan kerajaan PN hanya berbaki 100 kerusi sahaja.Walaupun mempunyai jumlah kerusi yang paling banyak dibandingkan dengan Pakatan Harapan (PH), kerajaan PN tumbang juga kerana tidak mencapai minimum 111 kerusi bagi mengekalkan kerajaan.Razaleigh memberi alasan undi percaya perlu bagi membolehkan Perdana Menteri Ismail Sabri Yaakob dapat mentadbir negara tanpa sebarang gangguan oleh mana-mana pihak.Alasan Razakeigh ini sedikit melucukan kerana Yang di-Pertuan Agong telah mengesahkan keabsahan Ismail sebagai perdana menteri menerusi jumlah sokongan 114 ahli Parlimen berdasarkan kepada surat akuan bersumpah (SD) dan pertemuan bersemuka ahli-ahli Parlimen yang menyokongnya dengan Seri Paduka sendiri.Perkara ini diperkuatkan lagi dengan kenyataan daripada Istana Negara pada 20 Ogos lalu and yang antara lain menyebut:“Dari surat-surat akuan tersebut seramai 114 Ahli Dewan Rakyat telah mencalonkan Ahli Parlimen Bera Ismail Sabri Yaakob, jumlah majoriti yang mencukupi untuk membentuk kerajaan.“Susulan itu, Seri Paduka Baginda telah berkenan menerima mengadap 114 ahli Dewan Rakyat untuk mengesahkan kepercayaan mereka ke atas ahli Dewan Rakyat yang telah dicalonkan untuk dilantik sebagai perdana menteri.“Sehubungan dengan itu dan selaras dengan Perkara 40(2)(a) dan Perkara 43(2)(a) Perlembagaan Persekutuan, Seri Paduka Baginda telah berkenan melantik Ismail sebagai Perdana Menteri Malaysia ke-9.“Proses seterusnya ialah lstiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai perdana Menteri yang dijadualkan pada 21 Ogos 2021 (Sabtu), jam 2.30 petang, di lstana Negara.”Dalam kenyataan itu juga tidak disebut langsung, satu undi percaya perlu dikemukakan di Dewan Rakyat secepat mungkin bagi mengabsahkan beliau mendapat kepercayaan majoriti ahli dewan.Sidang penuh Dewan Rakyat bagi penggal keempat, Parlimen ke-14 akan diadakan selama 15 hari bermula 6 September ini.Justeru tidak timbul lagi keperluan untuk melaksanakan undi percaya terhadap perdana menteri sebagaimana dituntut oleh Razaleigh.Malah apa yang disebut oleh rakan seveteran Razaleigh, Dr Mahathir Mohamad bahawa tidak ada keperluan lagi untuk mengadakan undi percaya di Dewan Rakyat adalah tepat.Mahathir melihat desakan untuk undi percaya boleh mengundang risiko berulang lagi pergolakan politik negara.Menurut Mahathir, dunia akan mentertawakan Malaysia sekiranya berlaku lagi pertukaran Perdana Menteri dalam waktu yang sangat singkat.Selain itu tindakan mendesak undi percaya ini sudah pasti akan mewujudkan kembali ketidakstabilan politik dalam negara yang ketika ini terkesan teruk dengan penangan pandemik Covid-19.Situasi ini juga sudah tentu mengganggu Pelan Pemulihan Negara yang diperkenalkan pada era Muhyiddin yang sedang berjalan lancar dan menghampiri sasaran imuniti kelompok menjelang Oktober depan.Pelan pemulihan ini akan membolehkan rakyat keluar daripada pandemik, membina kembali ekonomi negara seterusnya memulihkan kehidupan rakyat.Jika ahli Parlimen Gua Musang itu memberi alasan bahawa langkah tersebut bertujuan membolehkan pentadbiran Ismail tidak diganggu oleh mana-mana pihak, Razaleighlah sebenarnya menjadi individu pertama yang cuba mengganggu pentadbiran perdana menteri ke-9 itu dengan cara mengemukakan cadangan yang dilihat penuh dengan muslihat tersembunyi!Saladin Hassan Saleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


PRU15 lebih awal tak semestinya untungkan Umno, kata penganalisis

Desakan Umno untuk mengadakan Pilihan Raya Umum ke-15 (PRU15) dalam masa terdekat mungkin akan “memakan diri" memandangkan parti itu dilihat berada dalam keadaan berpecah-belah, kata beberapa penganalisis politik.
Bercakap kepada MalaysiaNow, mereka berkata, Umno pada masa ini sepatutnya menumpukan kepada isu kepimpinan terdahulu untuk memastikan tiada konflik sekiranya ingin kembali meraih sokongan dua pertiga.
Pada 27 Ogos, Presiden Umno Ahmad Zahid Hamidi ketika berucap pada Taklimat Khas Presiden di Kuala Lumpur mengulangi desakan supaya PRU15 diadakan dengan segara.
Malah desakan itu juga dikatakan konsisten dengan pendirian Majlis Kerja Tertinggi (MKT) Umno.
Menerusi taklimat khas itu, ahli Umno turut meluahkan rasa tidak puas hati susulan pemenjaraan bekas perdana menteri Najib Razak apabila Mahkamah Persekutuan mengekalkan sabitan hukuman penjara 12 tahun serta denda RM210 juta kerana menyeleweng dana RM42 juta milik SRC International Sdn Bhd.
Penganalisis politik USM Ahmad Atory Hussain, berkata keadaan Umno pada masa ini masih belum kuat untuk berdepan PRU15 memandangkan masih terdapat kehadiran kluster mahkamah dalam parti Melayu itu.
Katanya, situasi ini sebenarnya akan mengheret lagi nama baik Umno dan boleh mengakibatkan pengundi Melayu atas pagar untuk memilih parti alternatif seperti PAS, Bersatu, Pejuang dan juga Gerakan Tanah Air (GTA).
"Umno sendiri pun berbelah bagi dan hala tuju parti itu juga tidak menentu," katanya kepada MalaysiaNow.
"Sekiranya Umno sudah betul-betul mantap dan buang kluster mahkamah dari kepimpinan mereka, baru mereka akan menerima manfaat jika adakan PRU15.”
Menurut Atory, tidak mustahil sekiranya Umno apabila sudah bebas daripada cengkaman kluster mahkamah akan mewujudkan semula Muafakat Nasional bersama PAS dan Bersatu untuk meraih kembali sokongan orang-orang Melayu secara menyeluruh.
Sementara itu, penganalisis politik Universiti Teknologi Mara Mujibu Abd Muis, berkata Umno juga tidak akan menerima kelebihan sekiranya PRU15 dilewatkan memandangkan situasi ini akan memberi ruang kepada pembangkang mengumpul "modal" untuk menyerang parti tersebut.
"Baru-baru ini timbul isu projek kapal tempur pesisir (LCS)  dan juga isu yang melibatkan pemimpin kanan Umno.
"Contohnya hari ini (2 September), Bung Mokhtar Radin (Ahli Parlimen Kinabatangan) dan isterinya Zizie Izette Abdul Samad diperintah membela diri atas pertuduhan rasuah dan sebelum ini pula Najib yang juga bekas Presiden Umno dijatuhkan hukuman penjara."
"Ini semua akan menjadi modal pembangkang untuk menunjukkan Umno dibelenggu dengan masalah rasuah," katanya.
Menurut Mujibu, sokongan terhadap Umno dalam kalangan pengundi masih kuat didorong oleh pengundi tegar yang merupakan akar umbi parti itu sendiri.
Namun begitu, beliau berkata, sentimen semasa dipercayai boleh mempengaruhi pengundi untuk mengulangi insiden kekalahan Umno pada 2018.
"Persepsi Umno sebuah parti yang korup tetap tinggi terutama dengan kes-kes mahkamah yang sedang berlangsung pada masa ini," katanya.
"Oleh itu, parti yang kukuh seperti Perikatan Nasional (PN) dan Pakatan Harapan (PH) ada peluang untuk tarik undi penyokong atas pagar."
Ditanya mengenai kedudukan Ismail Sabri Yaakob sebagai perdana menteri, Atory dan Mujibu menjangkakan peluang untuk beliau mengekalkan jawatan itu agak tipis walaupun sekiranya Umno meraih sokongan dua pertiga.
Menurut Atory, pemenjaraan Najib serba sedikit akan menjejaskan sokongan ahli parti terhadap Ismail terutama dalam kalangan kluster mahkamah kerana dilihat enggan mematuhi desakan Umno untuk mengadakan PRU15 segera.
Katanya, Ismail sebenarnya tidak boleh membuat keputusan itu kerana kerajaan pada masa ini merangkumi pelbagai parti, justeru, beliau perlu mendapatkan persetujuan semua pihak sebelum membubarkan Parlimen.
"Ini yang Umno tidak faham. Bukan Ismail tidak mahu tetapi beliau sebenarnya tidak boleh kerana perlu dapatkan kebenaran ‘abang tiri’ dalam kerajaan," kata Atory.
"Umno perlu faham konsep berkongsi kuasa. Jika menang dua pertiga baru mereka boleh tentukan bila nak buat pilihan raya."
Bagi Mujibu, Umno tidak akan berani untuk memecat Ismail kerana ini boleh mencetuskan perang dalam parti yang dalam skala besar.
"Jika mereka pecat Ismail, maka ia akan rugikan Umno," katanya.
"Tetapi jika Umno menang besar, saya tak nampak bagaimana Ismail boleh kekal menjadi perdana menteri."


Malaysia bimbang kurang kemajuan isu pelucutan senjata nuklear

Malaysia tetap bimbang ekoran kurangnya kemajuan dalam isu pelucutan senjata nuklear meskipun ada beberapa perkembangan positif sejak beberapa tahun lalu, kata Menteri Luar Saifuddin Abdullah.Beliau berkata meskipun persekitaran keselamatan tidak menentu serta cabaran lain yang muncul akibat wabak Covid-19, dunia mesti terus kekal dalam usahanya untuk melucutkan senjata nuklear.“Sebenarnya status quo dunia dengan senjata nuklear adalah tidak boleh diterima dan dibiarkan,” katanya,” katanya.Saifuddin berkata demikian ketika berucap pada Mesyuarat Tertinggi Perhimpunan Agung ke-76 Pertubuhan Bangsa-Bangsa Bersatu bagi memperingati dan mempromosikan Hari Penghapusan Senjata Nuklear, menerusi rakaman video, pada Rabu.Beliau berharap sambutan itu akan dapat memperhebatkan gelombang global dan meningkatkan kesedaran orang awam mengenai kepentingan menyegerakan merealisasikan matlamat dunia bebas tanpa nuklear.Saifuddin berkata ketika persidangan kajian semula Perjanjian Pengawalan Senjata Nuklear (NPT) pada 1996, Malaysia sudah pun menyuarakan kebimbangan terhadap tindakan melanjutkan tempoh pelucutan nuklear itu tanpa penetapan tarikh akhir, tidak akan memberi kelebihan terhadap keuniversalan perjanjian itu, sebaliknya memberi kuasa penuh pada negara kuasa nuklear untuk terus kekal menyimpan senjata itu.“Kebimbangan itu ternyata benar sehingga sekarang. Bagi negara yang memiliki senjata nuklear, mereka terus mendukung pendirian terhadap potensi menggunakan senjata itu. Lebih luas lagi, negara yang dipayungi kuasa nuklear terus menggalakkan kewujudan senjata seumpama,” katanya.Saifuddin berkata hasrat mewujudkan dunia bebas senjata nuklear adalah impian sekian lama masyarakat antarabangsa sejak sidang pertama Perhimpunan Agung PBB pada 1946.“Atas dasar itu juga munculnya NPT yang kekal sehingga sekarang menjadi tonggak kepada rejim pelucutan dan pengawalan senjata nuklear,” katanya.Beliau berkata, ketika kita menghampiri Sidang Kajian Semula NPT ke-19, manusia sejagat kekal berasa terancam, bukan sahaja disebabkan senjata nuklear terus ada tetapi mengalami proses modenisasi.“Malah, struktur pelucutan senjata, kawalan senjata dan pengehadan senjata nuklear sudah berubah dan berbeza,” katanya.Oleh itu, beliau berkata, amat penting dan menjadi lebih kritikal sekarang ini berbanding sebelumnya untuk dunia bertindak berhubung isu pelucutan senjata nuklear.“Jaminan tunggal dan pasti dalam usaha menentang penggunaan senjata nuklear adalah penghapusan penuh senjata ini,” katanya. Saifuddin berkata, Malaysia berharap Negara-Negara Pihak (State Parties) terus mendokong obligasi serta komitmen mereka sebelum ini terhadap perjanjian itu menjelang sidang ke-10 kelak dan bertindak dengan efektif ke arah pelaksanaannya.Beliau menegaskan, Malaysia mengalu-alukan penguatkuasaan Perjanjian Pengharaman Senjata Nuklear (TPNW) pada 22 Januari 2021, yang mengukuhkan lagi norma global bahawa senjata nuklear sememangnya tidak boleh diterima.“Ia tidak seharusnya digunakan, tidak seharusnya diancam untuk digunakan dan sepatutnya dibuang dan dimusnahkan secepat mungkin. Pengharaman senjata nuklear menyumbang ke arah keamanan dan keselamatan antarabangsa,” katanya. Saifuddin berkata, Malaysia juga percaya bahawa TPNW – memperteguh dan bukannya mengugat, instrumen perundangan antarabangsa lain berkaitan pelucutan senjata nuklear, terutama NPT, Perjanjian Larangan Ujian Nuklear Komprehensif dan Perjanjian Zon Bebas Senjata Nuklear Asia Tenggara.Dengan itu, katanya, Malaysia akan terus terbabit secara konstruktif menjelang Mesyuarat Pertama “TPNW State Parties” pada Mac 2022.


Pornografi cemar minda masyarakat

Pornografi bukanlah suatu yang asing lagi untuk masyarakat masa kini yang mampu mengakses laman web lucah ini dengan mudah kerana dunia di hujung jari anda saja.Pelbagai video lucah yang mudah untuk dijumpai di internet membuatkan minda masyarakat semakin tercemar dengan imaginasi, dan pengisian yang merosakkan minda mereka.Ramai yang tidak menyedari bahaya pornografi terhadap minda sehingga boleh memudaratkan tubuh badan.Walaupun kerajaan telah banyak menyekat beberapa lawan web lucah ini tetapi terdapat banyak lagi cara lain untuk mengakses laman web tersebut. Salah satu cara yang penulis ketahui adalah dengan menggunakan virtual private network (VPN).Aplikasi ini berfungsi untuk menyembunyikan identiti, lokasi dan aktiviti dalam talian.Menurut salah satu laman pornografi terkenal dunia, Pornhub mendedahkan bahawa masyarakat Malaysia menduduki tangga teratas di Asia dalam melayari laman web lucah tersebut.Lebih memalukan lagi, laman pornografi itu juga mendedahkan Malaysia menduduki tangga keempat di peringkat dunia.Kesan yang boleh didapati oleh golongan yang ketagih dengan bahan pornografi ini dapat dilihat dalam jangka masa yang panjang terutamanya dalam mempengaruhi minda mereka.Penulis sendiri mendapati bahawa dalam kalangan rakan-rakan penulis yang usia mereka kebanyakannya masih muda tidak dapat berhenti daripada menonton video-video lucah dan ada dalam kalangan mereka yang “resah” apabila tidak dapat menikmati bahan-bahan lucah tersebut setiap hari.Dengan ketagihan pornografi tersebut, penulis telah membuat pemerhatian tentang kesan pornografi terhadap minda manusia. Seseorang yang ketagih dengan pornografi semestinya akan mencuba untuk memuaskan nafsu dengan melanggan lawan web pornografi yang premium dengan membayar wang yang banyak.Menurut Ketua Seksyen Psikoterapi dan Intervensi Bahagian Kaunseling Universiti Putra Malaysia, Dr Siti Fatimah Abdul Ghani, tabiat ini juga mengganggu kelancaran hubungan intim pasangan berkahwin.Sebagai contoh, nafsu suami ketagihan pornografi akan terjejas jika kerap melakukan onani.Golongan ini lebih memilih untuk memuaskan nafsu serakah mereka dengan menonton pelbagai genre yang mereka minati sama ada yang bersifat songsang, ganas dan paling menyedihkan yang melibatkan pornografi kanak-kanak.Banyak kejadian yang telah penulis lihat di dalam berita yang telah melakukan sumbang mahram khusunya kepada anak-anak kecil yang masih bersekolah lagi.Baru-baru ini, suatu kejadian yang telah dilaporkan oleh Sinar Harian yang melibatkan seorang bapa yang telahmerogol anaknya sejak empat tahun lalu dari umurnya 11 tahun lagi.Kejadian tersebut adalah tragedi yang amat memilukan dan penulis tidak dapat bayangkan kesengsaraan yang perlu dihadapi anak yang tidak bersalah itu.Oleh itu, ketagihan pornagrafi sangatlah memberi kesan yang buruk terhadap minda seseorang malah boleh merosakkan tingkah laku yang dianggap luar kebiasaan daripadanorma masyarakat.Jika anda merupakan salah satu daripada individu yang ketagihan pornografi, penulis mengesyorkan untuk segera mendapatkan bantuan sebelum terlambat.Awang Muhammad Syahmi adalah pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pendirian MalaysiaNow


Sukar bagi PH tarik undi atas pagar, kata penganalisis

Pakatan Harapan (PH) berdepan cabaran besar untuk merealisasikan hasrat menawan 30% daripada 60% pengundi atas pagar untuk menawan Putrajaya pada Pilihan Raya Umum ke-15 (PRU15) akan datang, walaupun gabungan itu mempunyai kelebihan akibat perpecahan undi Melayu.
Baru-baru ini Timbalan Presiden PKR Rafizi Ramli memaklumkan pertandingan pelbagai penjuru tidak semestinya merugikan PH dan gabungan itu perlu mendapatkan sokongan pengundi atas pagar untuk membentuk kerajaan.
Bagaimanapun penganalisis politik Universiti Teknologi Malaysia (UTM) Mazlan Ali berkata, jika PH tidak mampu mendapatkan sebilangan besar sokongan pengundi atas pagar, gabungan pembangkang itu akan menerima keputusan yang sama seperti Johor dan Melaka.
"Cabaran kepada PH ialah bagaimana hendak mendapatkan sokongan golongan Undi 18 dan pengundi atas pagar," katanya kepada MalaysiaNow.
Menurut Mazlan, berdasarkan tingkah laku pengundi pasca pandemik Covid-19, keyakinan bekas ahli Parlimen Pandan itu dilihat disifatkan Mazlan “agak tinggi” kerana pengundi sudah jemu dengan isu politik, dan perilaku ahli-ahli politik.
"Kalau PH boleh dapat 30% pengundi atas pagar, bagi saya itu luar biasa dan hebat," katanya.
Mazlan turut merujuk kepada pergolakan politik yang menyaksikan pertukaran kerajaan dan perdana menteri sebanyak tiga kali selepas PRU14 lalu.
Katanya, ia merupakan antara faktor berlaku kelesuan politik dalam kalangan pengundi muda dan atas pagar.
Sementara itu, penganalisis politik Universiti Kebangsaan Malaysia (UKM), Kartini Aboo Talib berkata, Rafizi mempunyai kelebihan menjalankan kajian tinjauan untuk meramalkan pola tingkah laku pengundi, namun kaedah “sampling” beliau boleh dipersoalkan.
"Rafizi mungkin ada data hasil pemerhatian dan kajian tinjauan beliau, tetapi beliau harus telus kaedah dan persampelan yang digunakan sebelum membidik tepat nasib PRU15 nanti," katanya.
Sokongan BN tidak berubah
Keyakinan Rafizi juga dikukuhkan dengan jumlah undi yang diterima Barisan Nasional (BN) semasa PRN Melaka dan Johor.
Meskipun menang besar, jumlah peratusan pengundi BN tidak meningkat dan bilangan peratusan pengundi kawasan kekal dalam julat sokongan yang sama.
Meskipun begitu, menurut Kartini, PRU15 mungkin menghasilkan keputusan yang berbeza daripada 2018.
Ini ekoran isu-isu semasa boleh mempengaruhi keputusan pengundi.
BN menyaksikan peningkatan undi hanya 0.64% daripada 37.84% semasa PRU14, kepada 38.39% pada PRN Melaka, manakala di Johor, gabungan itu mendapat 43.11% pada PRN baru-baru ini.
Kemenangan BN juga didasarkan kepada peratusan keluar mengundi yang rendah.
Ia membolehkan parti itu menggerakkan pengundi tegar mereka untuk pergi ke tempat undi.
Mengenai peratusan undi yang dijangka keluar pada PRU15, Kartini menjangkakan peratusan yang menggalakkan, ekoran peratusan individu yang lengkkap divaksin melepasi 98%.
Keadaan tersebut membolehkan rakyat menyertai proses pilihan raya secar aktif pada PRU15, selain insentif parti dan pertubuhan bukan kerajaan yang menyediakan bas dan wang tunai untuk pulang mengundi.
Kartini berkata, ramalan bahawa PH memerlukan 30% pengundi atas pagar merujuk kepada kawasan-kawasan yang jelas menyokong PH, iaitu kawasan bandar dan pengundi bukan Melayu.
Begitupun, faktor etnik dan kawasan sudah menjadi kelaziman dalam menilai sokongan pengundi.
"Ia bukan faktor mutlak kerana isu kepentingan strategi, permuafakatan, boleh sahaja menyatu dan memisahkan gabungan-gabungan dalam mana-mana parti.
“Tambahan pula pengundi Melayu berdepan dengan dilema memilih Umno, PAS, Bersatu, PKR, Pejuang, Muda dan Warisan," katanya.
Persoalan juga timbul mengenai hayunan undi Melayu yang amat diperlukan PH sekiranya ingin mentadbir semula Putrajaya.
Ini kerana mereka hanya mampu menang dengan hayunan undi Melayu yang dahulunya dibawa oleh bekas perdana menteri Dr Mahathir Mohamad bersama partinya ketika itu, Bersatu.
Kini beliau menubuhkan gagasan Melayu-Islam yang dipanggil Gerakan Tanah Air bagi membentuk perserikatan melawan Umno.
Mazlan berkata, Umno dan Perikatan Nasional (PN) sememangnya memerlukan undi Melayu.
"Sekiranya undi Melayu berpecah kepada tiga, pertandingan pelbagai penjuru memang boleh memberi kelebihan kepada PH."
Bagi Kartini, faktor Mahathir sudah pudar dalam pandangan orang Melayu dan bukan Melayu.
Katanya, parti yang boleh memancing undi ialah parti yang menjuarai isu semasa dan isu harian rakyat dalam situasi sukar pasca Covid-19.


Jika bersendirian, Umno tak jadi kerajaan lepas PRU15, kata penganalisis

Umno bakal berdepan dengan nasib seperti Pilihan Raya Umum ke-14 (PRU14) jika meninggalkan Perikatan Nasional (PN) kata penganalisis ketika sesetengah pemimpin mengatakan parti Melayu itu mampu berkuasa walaupun bergerak bersendirian.Mereka berkata, parti yang menyokong Perdana Menteri Muhyiddin Yassin tidak mempunyai pilihan dan perlu akur kepada popularitinya dan kekal dalam PN untuk memastikan tidak dikalahkan Pakatan Harapan (PH).“Terdapat pandangan dalam Umno yang rasa kuat kalau bersendirian. Pandangan ini timbul selepas melihat kepada trend Pilihan Raya Kecil (PRK) seperti Slim baru-baru ini.“Akan tetapi kerusi seperti Dewan Undangan Negeri (DUN) Slim, sudah memang kubu kuat mereka. Umno tidak akan menang pilihan raya umum jika bertanding secara bersendirian,” kata Pengarah Eksekutif Ilham Centre, Hisommudin Bakar kepada MalaysiaNow.Hisommudin berkata, sekiranya Umno bersendirian dan tidak bersama PN, undi Melayu yang menjadi tempat mereka bergantung akan berpecah dan ini memberi kelebihan kepada PH untuk menang.Pada PRU14 2018, PH berjaya mengambil alih Putrajaya kerana mempunyai sokongan kuat daripada bukan Melayu.PH yang menggunakan logo PKR pada ketika itu bertembung tiga penjuru melawan Umno dan PAS hampir di semua kerusi menyebabkan undi Melayu berpecah.Selepas PRU14, Umno dan PAS bekerjasama dalam Muafakat Nasional (MN) untuk memastikan undi Melayu tidak berpecah dan ini memberikan mereka kelebihan dalam beberapa PRK seperti Cameron Highland, Rantau, Kimanis, Semenyih, Tanjung Piai dan Slim.Pengarah Eksekutif Merdeka Center Ibrahim Suffian turut bersetuju PH mempunyai kelebihan sekiranya parti-parti menyokong PN tidak bersatu.“Agak sukar bagi Umno kalau tak bergabung dengan PN kerana persaingan mungkin akan jadi seperti PRU14.“Keputusan PRU juga akan jadi seperti PRU14,” kata Ibrahim merujuk kepada keputusan PRU14 yang menyaksikan pertembungan tiga penjuru menguntungkan PH.Seorang lagi penganalisis berkata, walaupun sebelum ini Umno merupakan parti dominan ketika Barisan Nasional (BN) berkuasa dahulu, di dalam kerajaan PN hari ini, parti Melayu itu hanyalah salah satu daripada parti menyokong.Perdana Menteri Muhyiddin Yassin yang juga pengerusi Perikatan Nasional (PN). Gambar: Bernama“Dalam konteks politik dan kerajaan, Muhyiddin adalah ketua PN dan ketua kerajaan PN dan Ahmad Zahid Hamidi adalah pengikut kerana Umno adalah satu daripada parti-parti lain yang memberi sokongan kepada kerajaan PN.“Maka Zahid kena faham itu dan ikut protokol. Selagi Umno berada dalam Kerajaan PN maka Umno dan Zahid kena ikut protokol sebagai parti yang mendokong Kerajaan PN dan kerajaan PN itu diketuai Muhyiddin dan parti Bersatu,” kata penganalisis politik dan kerajaan, Al-Azharri Siddiq Kamunri kepada MalaysiaNow.Mengapa Muhyiddin?Al-Azharri berkata, meskipun kedua-dua nama besar dalam dunia politik ini berasal daripada DNA yang sama iaitu Umno, banyak perubahan yang berlaku menyebabkan penampilan Muhyiddin lebih menyerlah sebagai seorang pemimpin yang berwibawa.“Mereka berasal dari parti sama tapi sudah banyak perubahan. Pertama, Muhyiddin adalah pemimpin berwibawa semasa dalam Umno sehingga menjadi timbalan presiden Umno dan timbalan perdana menteri.“Kedua Muhyddin juga lebih berpengalaman apabila beliau berjaya membuktikan dia mempunyai ciri-ciri kepimpinan dan dalam masa singkat menjadi perdana menteri ke-8,” katanya.Al-Azharri berkata, kepimpinan Muhyiddin lebih terserlah apabila beliau berjaya membina politik perspektif baru melalui Bersatu.Katanya, ini berbeza dengan Zahid dan Umno yang merosot sokongannya dalam kalangan Melayu jika bertanding sendirian.“Nasib baiklah ada MN di mana Umno masih boleh berdiri megah dengan sokongan tambahan daripada ahli-ahli dan penyokong PAS,” katanya.*Fazreen Kamal turut menyumbang dalam laporan ini.


Lebih 800,000 mungkin larikan diri daripada keganasan di Sudan, kata PBB

Lebih 800,000 orang mungkin melarikan diri dari Sudan akibat pertempuran antara puak tentera, termasuk ramai yang sudah datang ke sana sebagai pelarian, kata seorang pegawai Pertubuhan Bangsa-Bangsa Bersatu (PBB) pada Isnin.
"Tanpa penyelesaian segera krisis ini, kita akan terus melihat lebih ramai terpaksa melarikan diri untuk mencari tempat selamat dan bantuan asas," kata Raouf Mazou pada taklimat negara anggota di Geneva.
"Dengan rundingan bersama semua kerajaan dan rakan kongsi berkenaan, kami telah mencapai angka 815,000 orang yang mungkin melarikan diri ke tujuh negara jiran."
Anggaran itu termasuk kira-kira 580,000 rakyat Sudan, katanya. Ini termasuk pelarian yang datang dari Sudan Selatan dan tempat lain.
Setakat ini, beliau berkata kira-kira 73,000 orang telah melarikan diri ke negara jiran Sudan – Sudan Selatan, Chad, Mesir, Eritrea, Ethiopia, Republik Afrika Tengah dan Libya.
Ketua bantuan PBB Martin Griffiths akan melawat Sudan pada Selasa, kata Ramesh Rajasingham dari Pejabat PBB untuk Penyelarasan Hal Ehwal Kemanusiaan.
Griffiths berada di Nairobi, Kenya, pada Isnin untuk membincangkan situasi di Sudan yang disifatkannya sebagai "malapetaka."
"Kita perlu mencari cara untuk mendapatkan bantuan ke negara ini dan mengagihkannya kepada mereka yang memerlukan," tulis Griffiths di Twitter.
Dalam pada itu, Penyelaras Kemanusiaan PBB di Sudan berkata krisis kemanusiaan itu bertukar menjadi "malapetaka besar" dan risiko limpahan ke negara jiran membimbangkan.
"Sudah lebih dua minggu pertempuran dahsyat di Sudan, konflik yang mengubah krisis kemanusiaan Sudan menjadi malapetaka yang besar," kata Abdou Dieng kepada negara anggota melalui pautan video.


Apakah Melayu akan bunuh diri sendiri?

Kedatangan Islam ke Nusantara telah menjadikan Melayu sebagai sebuah bangsa, bukan lagi etnik.Islam telah memberi kekuatan dan kemajuan kepada bangsa Melayu dalam bidang pendidikan, bahasa dan pentadbiran, demikian rumusan pandangan Stamford Raffles dalam catatannya (1817-1830).Ajaran Islam di alam Melayu ini juga mewajibkan penganutnya (bangsa Melayu) melakukan usaha mengajak kepada kebaikan dan mencegah kemungkaran (amar ma’ruf nahi munkar).Amar ma’ruf nahi munkar ini termasuk dalam soal fardu kifayah dan diangkat sebagai salah satu syi’ar Islam yang agung yang menjadi sendi kehidupan masyarakat rabbani yang kuat.Namun, ajaran-ajaran agama yang baik dan murni ini tak selalu dapat difahami dan dipraktikkan dengan betul oleh penganutnya hingga ia mendatangkan kembali fitnah ke atas agama.Kita sering dengar tindakan kekerasan dan tidak toleran dalam melaksanakan ajaran usaha mengajak kepada kebaikan dan mencegah kemungkaran ke atas seseorang atau sekumpulan orang.Malah, kerap berlaku tindakan yang selektif dikalangan masyarakat kita dan pihak penguasa.Perlencongan antara inti ajaran Islam yang diajar dengan praktiknya, berpunca daripada “budaya” orang Melayu itu sendiri.Catatan ‘Gelagat Dan Ragam Orang Melayu’Frank Swettenham dalam bukunya (Malay Sketches – 1903) yang diterjemahkan bertajuk “Gelagat Dan Ragam Orang Melayu”.Selain menyatakan sifat orang Melayu yang terpuji, beliau turut mencatatkan pengamatan beliau tentang sikap orang Melayu yang kurang enak antaranya;“Umumnya orang Melayu baik budinya, bersopan santun dan tenang. Mereka juga amat patuh, tetapi sangat berhati-hati akan orang asing atau sesuatu yang dicurigai meskipun keraguan itu tidaklah dipamerkan.“…Orang Melayu beragama Islam menyerah nasibnya kepada takdir, tetapi pada masa yang sama mereka juga percayakan tahyul.“…orang Melayu sangat pemalas dalam apa-apa hal sekalipun, tidak mempunyai cara atau aturan tertentu, sehinggakan waktu makan pun tidak mempunyai ketetapan dan mereka beranggapan masa tidaklah penting.“…mereka akan patuh tanpa banyak soal setiap perintah daripada ketua, juga akan berhabis-habisan mempertahankan sanak saudara meski menyebabkan diri terheret dalam perkelahian.”Tentulah pengamatan Swettenham ini tidak sempurna, namun pengamatan beliau ini tidaklah semuanya salah.Memang berlaku Melayu muslim yang percaya pada ajaran agama, juga mempunyai tabiat yang buruk seperti percayakan tahyul, pemalas dan terus melakukan kemungkaran dalam masyarakat.Seperti yang dicatatkan lagi, orang Melayu seorang manusia yang taat dan tetap setia membela ketuanya. Barangkali inilah yang terjadi dalam sketsa “Najib Boss Ku”.Rasuah yang halalApabila ajaran Islam diadunkan ke dalam budaya Melayu, wujudlah konsep budi dan iman (Budiman).Namun seperti yang terjadi dengan penyalahgunaan konsep “amar ma’ruf nahi munkar”, konsep “membalas budi/jasa” ini juga disalahgunakan.Ini telah membuka jalan berlakunya amalan “tumbuk rusuk”. Konsep ini menjadi “bahan pencuci” untuk menghalalkan “duit kopi” (rasuah) sebagai “membalas budi/jasa” seseorang.Kerja membalas budi dan jasa di mata umum Melayu, adalah suatu kerja yang mulia, sesuai dengan ajaran agamanya, sedangkan pada hakikatnya, perlakuan ini tak semestinya benar, malah menyimpang.Mungkin kerana naratif inilah mengapa Sidek Hassan, bekas ketua setiausaha negara (KSN) mengambil gaji sebanyak RM 30 ribu sebulan daripada Najib Razak (ketuanya) tanpa berbuat apa-apa kerja, juga kerana konsep membalas budi dan jasa.Rasuah dan ekosistemSyed Hussein Alatas, mengidentifikasikan rasuah dalam beberapa bentuk:1. Rasuah transaktif (transactive corruption) adalah bentuk korupsi yang dilakukan secara aktif oleh dua pihak yang saling bekerja sama untuk memperoleh keuntungan bersama. Ini jenis korupsi yang paling umum dilakukan.2. Rasuah peras ugut (extortive corruption) adalah rasuah paksa sebagai bayaran jasa yang diberikan kepada pihak luar. Pihak luar terpaksa memenuhinya kerana jika tidak, mereka akan terlepas peluang perniagaan.3. Rasuah pelaburan (investive corruption) adalah pemberian yang diberikan pihak luar kepada pejabat untuk memperoleh kemudahan dan keuntungan di masa depan.4. Rasuah nepotistik (nepotistic corruption) rasuah ini ada hubungan antara kakitangan (pejabat) dengan keluarga atau rakan rapat.5. Rasuah autogenik (autogenic corruption) ini terjadi bila “orang dalam” memberi informasi kepada pihak luar dengan harapan mendapat bayaran tertentu atas pembocoran maklumat penting (leak information) khususnya berkaitan sesuatu projek untuk mengelak persaingan antara kontraktor.6. Rasuah sokongan (supportive corruption) adalah rasuah yang dilakukan secara berkelompok dengan tujuan untuk melindungi dan mempertahankan korupsi yang mereka lakukan secara kolektif.Perang zaman iniRasuah pada hari ini bukan sahaja telah menjadi budaya, malah telah menjadi satu rantaian (ekosistem) yang saling berkait dan sokong menyokong antara satu sama lain.Antara amalan “membalas budi/jasa” dengan menerima atau memberi wang kotor (rasuah) amat sukar dibezakan apatah lagi untuk memeranginya kerana ia telah berakar dalam budaya Melayu.Mereka yang menerima rasuah ini umumnya sedar akan amalan buruk ini, tapi mereka tak peduli kerana hati telah biasa dengan cara hidup sebegini.Memerangi budaya rasuah adalah pertarungan paling sukar di zaman ini.Ia lebih sukar dari memerangi pengganas, ia lebih sukar dari memerangi kumpulan munafik.Usaha amar ma’ruf nahi munkar ini akan terus berdepan kesukaran kerana sisi huduh budaya telah masuk meresap dan menggelapkan akal budi orang Melayu.Teringat Yayasan Akal Budi, satu nama yang cantik. Tetapi juga digunakan untuk “membalas budi/jasa” kepada seseorang.Ajaran agama rosak, budaya rosak. Apakah kita akan menjadi bangsa yang akan membunuh dirinya sendiri?Mahukah kita jadi demikian? Atau kita sanggup bangkit dan mengasak melakukan perubahan?Mahdzir Ibrahim adalah ahli Pejuang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


KKM akan beri vaksin Covid baru untuk warga emas, kanak-kanak berpenyakit kronik

Kementerian Kesihatan (KKM) akan membuat perolehan bagi vaksin Covid -19 varian baru khusus untuk kegunaan kanak-kanak yang mempunyai penyakit kronik serta warga emas, kata Menteri Kesihatan Khairy Jamaluddin.
Beliau berkata vaksin yang akan diberikan secara percuma itu, tidak diberikan kepada semua golongan kerana situasi pandemik Covid-19 di negara ini terkawal.
“KKM mahu fokuskan (pemberian) kepada golongan berisiko tinggi. Sebarang keputusan berhubung perolehan ini akan diumumkan kelak, bersekali dengan perolehan vaksin kepada kanak-kanak berusia bawah lima tahun,” katanya.
Bercakap dalam sidang media selepas menghadiri Majlis Penerimaan Anugerah Malaysia Book of Record dan Pelancaran Laporan "Record Breaking Covid-19 Vaccination: Public Private Partnership" di Putrajaya hari ini, Khairy berkata proses pemberian vaksin itu akan dilakukan di fasiliti kesihatan kerajaan dan swasta kelak.
Bagi melancarkan proses pemberian vaksin tersebut, Khairy berkata pihaknya telah meminta bahagian kesihatan awam dan pediatrik untuk menyediakan data berkaitan pesakit komorbid dan kanak-kanak berisiko di negara ini.
“Data ini akan dikumpulkan dalam pangkalan data KKM. Ia akan bantu KKM untuk lakukan perolehan vaksin yang mencukupi,” katanya.
Ketika berucap pada majlis tersebut, beliau berkata ProtectHealth Corporation Sdn Bhd dan KKM berjaya melakar sejarah, apabila diiktiraf dalam Malaysia Book of Records sebagai "Most Vaccination Doses Administered In a Day" (pemberian dos vaksin terbanyak dalam sehari) menerusi Program Imunisasi Covid-19 Kebangsaan (PICK) yang dijalankan sejak Februari tahun lepas.
Katanya jumlah pemberian vaksin tertinggi yang pernah direkodkan di negara ini adalah pada 28 Julai 2021 iaitu sebanyak 581,566 dos yang diberikan dalam masa sehari.
Untuk rekod, sehingga kini 72 juta dos vaksin Covid-19 telah diberikan kepada rakyat Malaysia, meliputi warga emas, remaja dan kanak-kanak.


Menyangkal dakwaan presiden Umno terhadap Dr Mahathir

Dalam satu kenyataan di laman Facebook pada 26 September 2022, Presiden Umno Ahmad Zahid Hamidi telah menyatakan bahawa selepas Dr Mahathir Mohamad menjadi perdana menteri pada 2018, negara menjadi kacau bilau.
Kenyataan beliau ini adalah suatu dakwaan yang silap.
Kekacauan politik di zaman kerajaan Pakatan Harapan (PH) sebenarnya berlaku kerana mainan politik intrik puak-puak pengkhianat di dalam PH.
Malah, kekacauan politik ini juga melibatkan Zahid sendiri.
Adakah beliau lupa bahawa Umno telah bekerjasama dengan pengkhianat ini untuk menubuhkan kerajaan pintu belakang?
Bukankah beliau turut sama hadir di Sheraton malam itu, adakah dia sudah lupa?
Justeru, dakwaan presiden Umno ini ibarat meludah ke langit terkena ke muka sendiri.
Kekacauan politik ini tidak akan terjadi tanpa dukungan beliau dan koncu-konconya, masakan bertepuk sebelah tangan akan berbunyi jika tidak disambut oleh tangan sebelah lagi.
Zahid juga mendakwa pentadbiran Dr Mahathir menyebabkan ekonomi negara meleset dengan membandingkan keluaran dalam negara kasar (KDNK) sebelum dan selepas Mei 2018.
Beliau juga mendakwa ekonomi Malaysia menjadi regresif dibawah pemerintahan Dr Mahathir.
Dakwaan presiden Umno ini juga tersasar jauh, hanya orang-orang bodoh sahaja akan mengiyakan dakwaan Zahid ini.
Apabila PH mengambil alih kerajaan pasca PRU14, perbendaharaan negara sebenarnya telah koyak dek kerakusan tangan-tangan pemimpin Umno yang tidak tahu mengurus sumber negara sejak 2015 lagi.
Ini adalah fakta, dan fakta ini dibuktikan dengan penjelasan oleh menteri Umno sendiri.
Mungkin Zahid terlupa bahawa pemimpin Umno iaitu Menteri Kewangan, Tengku Zafrul Aziz telah menyatakan dengan jelas bahawa kerajaan dibelenggu hutang legasi tidak produktif berjumlah RM1 trilion dan perlu menyelesaikan hutang 1MDB ini.
Menurut menteri Umno ini juga, hutang dan liabiliti kerajaan meningkat kepada 89.2% daripada KDNK. Ini laporan oleh menteri Umno sendiri, bukan laporan tepi jalan.
Untuk rekod, sewaktu PH mengambil alih pemerintahan kerajaan, beban hutang skandal 1MDB ini "beyond repair", namun dengan kebijaksanaan Tun, maka kerajaan sedikit demi sedikit dapat mengawal keadaan daripada menjadi lebih buruk.
Kesan kerosakan skandal 1MDB ini bukan sahaja menjejaskan rancagan pembangunan dan kewangan negara, malah memberi beban besar kepada seluruh rakyat untuk tempoh yang panjang.
Adakah Zahid tidak membaca laporan menterinya sendiri?
Ingin kita jelaskan lagi, semasa Tun menjadi PM kali kedua, indeks persepsi rasuah negara telah dapat dipulihkan selama dua tahun berturut-turut iaitu 2018 dan 2019.
Namun rekod ini tidak kekal lama selepas Umno dan pengkhianat PH telah bekerjasama menubuhkan kerajaan pintu belakang. Kini indek persepsi rasuah kembali ke takuk lama. Bukti yang terbaru, skandal kapal LCS yang dilaporkan melibatkan wang rakyat sebanyak RM6 billion.
Zahid perlu sedar, ketika Tun menjadi perdana menteri selama 22 bulan, beliau pada umur 94 tahun telah bekerja selama 16 jam sehari semata-mata untuk memulihkan negara dengan mencuci daki dan tahi yang ditinggalkan oleh kerajaan Umno BN.
Zahid sepatutnya bermuhasabah diri dan berubah menjadi pemimpin yang sejati dan kembali menghormati "rule of law".
Tetapi malangnya, beliau memilih untuk menyalahkan Dr Mahathir. Serangan beliau ini sama dengan serangan "cikgu"nya yang mendakwa reformasi gagal dilaksana kerana Tun.
Boleh jadi, serangan Zahid ini adalah kerana beliau semakin gusar melihat kebangkitan Gerakan Tanah Air yang akan mencabar Umno dalam PRU 15 kelak.
Mahdzir Ibrahim adalah timbalan ketua penerangan Gerakan Tanah Air.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ramai pelancong ke Langkawi secara persendirian, guna khidmat tidak berlesen

Soal selidik pemantauan pasukan penguatkuasaan kementerian pelancongan, seni dan budaya (Motac) mendapati sebahagian besar pelancong cenderung melakukan lawatan ke Langkawi secara persendirian selain menggunakan khidmat pengusaha pelancongan yang tidak berlesen dan tidak berdaftar.Soal selidik pemantauan itu adalah bagi melihat sejauh mana Tour Operating Business & Travel Agency Business (Tobtab) patuh terhadap prosedur operasi standard (SOP) yang ditetapkan di samping mendapatkan reaksi orang ramai yang melancong dalam suasana norma baru.“Pasukan penguatkuasaan Motac menjalankan pemantauan terhadap aktiviti pelancongan domestik di Pulau Langkawi selama tiga hari bermula pada 1 hingga 3 Oktober 2021.“Pemantauan diadakan di laluan pintu masuk laut dan udara ke Langkawi dan tempat-tempat yang menjadi tumpuan pelancong,” kata kementerian itu dalam satu kenyataan hari ini.Menurut Motac, antara lokasi yang dijalankan pemantauan adalah di sekitar Kilim Geoforest Park, Tanjung Rhu, Langkawi SkyCab, Langkawi Wildlife Park, Pantai Cenang, Lapangan Terbang Antarabangsa Langkawi dan Terminal Jeti Kuah Langkawi.“Pasukan penguatkuasa turut meninjau premis-premis pelancongan bagi melihat perkembangan terkini perniagaan yang dijalankan serta turut memaklumkan kemudahan-kemudahan dan kelonggaran yang diberikan oleh kerajaan melalui Motac sepanjang tempoh perintah kawalan pergerakan (PKP).”Motac turut menasihatkan pengusaha-pengusaha yang tidak berlesen untuk memohon lesen dengan Motac bagi mengelakkan sebarang tindakan penguatkuasaan dikenakan.Projek rintis gelembung pelancongan Langkawi dilaksanakan bermula 16 September lalu.Menurut Lembanga Pembangnan Langkawi (Lada) setakat 30 September, Langkawi menerima seramai 38,748 pelancong secara keseluruhan iaitu melebihi daripada jumpah sasaran sekitar 30,000 orang.Semalam 149 pelawat dari luar pulau didapati positif Covid-19 ketika disaring di pintu masuk Langkawi.Menurut Pengarah Kesihatan Dr Noor Hisham Abdullah penularan jangkitan di pulau itu masih terkawal.Beliau berkata kementerian kesihatan, Jabatan Kesihatan Kedah dan Pejabat Kesihatan Langkawi akan terus memantau perkembangan penularan jangkitan Covid-19 seterusnya memastikan langkah pencegahan serta kawalan sewajarnya dilaksanakan secara berterusan.


Keyakinan terhadap kerajaan meningkat sejak program vaksinasi bermula

Keyakinan rakyat terhadap kerajaan berhubung pengendalian krisis Covid-19 mencatatkan peningkatan selepas bermulanya program vaksinasi negara, menurut dapatan kaji selidik daripada Pusat Penyelidikan Undian UCSI.Kaji selidik berkenaan dijalankan empat kali, bermula 18 Januari hingga 5 April lalu dan merupakan daripada enam kaji selidik sama dijalankan pada Oktober hingga Disember tahun lalu yang menunjukkan keyakinan rakyat merosot dan meningkat, yang bebentuk V.“Tahap keyakinan bagi kaji selidik yang dijalankan pada Januari, Februari, Mac dan April menunjukkan trend peningkatan daripada skala 5.59 (980 responden) ke skala 5.79 (649 responden) kemudian ke skala 5.88 (618 responden) dan melonjak ke skala 6.50 (1,136 responden).“Dalam kaji selidik sama, responden juga ditanya tentang tahap keyakinan mereka terhadap vaksin. Keputusan menunjukkan tahap keyakinan meningkat daripada skala 5.82 (980 responden) ke skala 6.02 (649 responden) kemudian meningkat ke skala 6.39 (618 responden) dan ke skala 6.41 (1,136 responden),” menurut kenyataan yang dikeluarkan Pusat Penyelidikan Undian UCSI hari ini.Kaji selidik tersebut menggunakan skala 1 (sangat tidak yakin) hingga skala 10 (sangat yakin).Menurut Ketua Pegawai Eksekutif Pusat Penyelidikan Undian UCSI Prof Pek Chuen Khee, peningkatan keyakinan terhadap kerajaan berkait dengan keyakinan rakyat terhadap vaksin.“Ramai yang teruja untuk menerima vaksin apabila risikonya dibuktikan rendah melalui kisah-kisah kejayaan tempatan mahupun antarabangsa,” tambah kenyataan itu.Kerajaan juga dijangka  melakukan lebih banyak usaha untuk rakyat sejajar dengan Wawasan Kemakmuran Bersama 2030,  memandangkan isu kesihatan menjadi keutamaan.Fasa kedua Program Imunisasi Covid-19 Kebangsaan (PICK) bermula 19 April ini di Kedah, Melaka, Pahang, Pulau Pinang, Sabah, Sarawak, Terengganu dan Labuan.


Angelina Jolie terharu dengan kasih sayang pelarian Burkina Faso

Pelakon Hollywood dan Utusan Khas Suruhanjaya Tinggi Pertubuhan Bangsa-Bangsa Bersatu untuk Pelarian (UNHCR) Angelina Jolie melawat kem pelarian di Burkina Faso sempena Hari Pelarian Sedunia, lapor Sputnik memetik UNHCR.“Saya terharu dengan kasih sayang yang ditunjukkan oleh mereka yang saya temui di Burkina Faso. Saya di sini untuk menunjukkan solidariti dengan penduduk, yang sentiasa bersedia menerima kehadiran saudara mereka yang terpaksa menjadi pelarian disebabkan keganasan atau serangan di tempat asal mereka,” kata Jolie.Utusan itu melawat kem Goudoubo di Timur Laut negara itu.Aktres itu turut berkata 82 juta orang di seluruh dunia kini terpaksa meninggalkan rumah masing-masing dan sepanjang 20 tahun bersama UNHCR keadaan itu semakin membimbangkan.“Hakikatnya, kita belum pun melakukan separuh daripada apa yang sepatutnya dan harus mencari jalan keluar agar mereka boleh pulang ke tempat asal mereka,” tambah utusan khas itu.Jolie berkata masyarakat antarabangsa menangani masalah ini “tidak menentu” dan “tidak adil”Burkina Faso dibanjiri dengan pelarian dari wilayah Sahel di barat dan tengah Afrika. Sejak 2019, lebih 1.2 juta orang terpaksa meninggalkan rumah mereka. Pembiayaan UNHCR di Burkina Faso adalah antara yang paling sedikit.


Jerman sedia haramkan Huawei, ZTE daripada rangkaian 5G, kata sumber

Jerman merancang untuk melarang penyedia perkhidmatan telekomunikasi daripada menggunakan komponen tertentu yang dibuat oleh syarikat China, Huawei dan ZTE dalam rangkaian 5G, kata sumber kerajaan, sebagai langkah utama untuk menangani kebimbangan keselamatan.
Larangan Jerman itu mungkin termasuk komponen dibina ke dalam rangkaian, yang memerlukan penyedia perkhidmatan mengalih keluar dan menggantikannya, media Jerman melaporkan pada Isnin, memetik sumber.
Jurucakap kementerian dalam negeri mengesahkan bahawa kerajaan Jerman, yang sedang dalam penilaian semula mengenai hubungannya dengan rakan perdagangan utama China, sedang menjalankan kajian umum pembekal teknologi telekomunikasi.
Bagaimanapun, tiada pengendali yang dilarang menggunakan komponen tertentu daripada syarikat China dalam rangkaian 5G mereka, kata jurucakap itu.
"Perubahan utama ialah pemeriksaan ketat untuk potensi risiko keselamatan kini juga terpakai kepada komponen sedia ada dalam rangkaian telekomunikasi," kata jurucakap itu, sambil menambah bahawa pengendali tidak akan diberi pampasan untuk bahagian yang perlu dicabut daripada rangkaian dan diganti.
Kertas kementerian dalam negeri mengenai semakan yang diperoleh Reuters berkata bahawa pembekal tertentu boleh dilarang daripada menyediakan komponen kritikal jika ia dianggap dikawal secara langsung atau tidak langsung oleh kerajaan lain.
"Ini adalah petanda bahawa kerajaan Jerman akhirnya mungkin mengambil risiko berkaitan China dengan serius terhadap keselamatan negara" kata Noah Barkin, pengarang urusan dengan firma penyelidikan Rhodium Group yang pakar dalam hubungan Jerman-China.
"Tetapi selepas bertahun-tahun digunakan, rangkaian 5G Jerman sangat bergantung kepada pembekal China. Ia akan mengambil masa bertahun-tahun untuk melepaskannya," tambah Barkin.
Pengkritik Huawei dan ZTE mengatakan bahawa hubungan rapat mereka dengan perkhidmatan keselamatan Beijing mungkin membenamkannya dalam rangkaian mudah alih pada masa hadapan yang boleh menjadi perisik kepada China dan juga akses kepada infrastruktur penting.
Huawei, ZTE dan kerajaan China menolak dakwaan ini, sambil mengatakan bahawa mereka didorong oleh keinginan perlindungan untuk menyokong saingan bukan China.
Jurucakap Huawei enggan mengulas mengenai spekulasi itu dan berkata ia mempunyai "rekod keselamatan yang sangat baik" selama 20 tahun membekalkan teknologi ke Jerman dan seluruh dunia.
Jurucakap ZTE berkata tiada bukti dikemukakan untuk menunjukkan pengeluarannya tidak selamat tetapi ia mengalu-alukan penelitian luar.
Ditanya mengenai kemungkinan larangan itu, dua penyedia perkhidmatan telekomunikasi terkemuka Jerman, Deutsche Telekom dan Vodafone Germany, berkata mereka mematuhi sepenuhnya peraturan semasa tetapi tidak akan bertindak terhadap spekulasi politik.


Lebih 300 pencawang elektrik ditutup di Pahang

Sebanyak 302 pencawang elektrik di Pahang ditutup akibat banjir yang mula melanda negeri ini sejak Ahad, kata Pengerusi Tenaga Nasional Berhad (TNB) Mahdzir Khalid.Bagaimanapun, daripada jumlah itu 196 pencawang elektrik telah kembali dibuka manakala bakinya masih belum dapat dibuka kerana air di lokasi pencawang elektrik tersebut belum surut.Temerloh merupakan daerah paling banyak pencawang elektrik yang masih ditutup iaitu sebanyak 65 buah, selain beberapa daerah yang terletak dalam jajaran Sungai Pahang yang sedang melimpah teruk buat masa ini.“Kita telah menghantar genset untuk membekalkan bekalan elektrik dengan keutamaan di pusat pemindahan sementara yang dihuni ramai mangsa selain kawasan pedalaman yang dihantar dengan menggunakan pengangkutan air.“Proses membuka semula pencawang elektrik boleh dilakukan dalam kadar segera, namun kita perlu menunggu air surut dahulu atas faktor keselamatan,” katanya kepada pemberita selepas meninjau Pencawang Masuk Utama Kuantan Utara di Kampung Tiram di sini, hari ini.Mahdzir berkata beberapa aset TNB termasuk kuarters perkerja turut dinaiki air, namun jumlah kerosakan hanya akan dikira selepas keadaan reda kerana keutamaan untuk memulihkan semula bekalan elektrik.Bagaimanapun, kerosakan itu dijangka tidak seteruk banjir besar sebelum ini, kerana beberapa langkah penambahbaikan telah dilakukan di Pantai Timur berdasarkan pengalaman banjir 2014, seperti membina penghadang banjir dan meninggikan tapak pencawang.“Kita juga memohon kerjasama masyarakat untuk tidak menularkan berita tidak benar yang berkaitan TNB seperti dakwaan kita akan memutuskan bekalan elektrik atau melepaskan air empangan kerana berita seperti ini hanya akan menimbulkan penik.“Saya berharap mereka boleh memeriksa kandungan yang dibaca di media sosial dengan merujuk kenyataan rasmi TNB kerana tindakan yang hendak kami lakukan akan dimaklumkan kepada orang ramai,” katanya.


Sampai bila rakyat mahu tonton sarkas Parlimen?

Seorang rakan Facebook menulis: “On aje TV, rasa macam tengok sarkas pulak pagi ni!”Ringkas sahaja tulisannya. Setiap orang yang membaca hantaran Facebook tersebut sudah tahu apa yang beliau maksudkan. Sarkas menurut Dewan Bahasa dan Pustaka membawa maksud “sekumpulan penghibur yang terdiri daripada akrobat, badut serta binatang terlatih yang menjelajah dari satu tempat ke satu tempat untuk membuat persembahan.”Beliau barangkali merujuk kepada perangai segelintir ahli-ahli Parlimen yang menghadiri Mesyuarat Khas Dewan Rakyat Penggal Ketiga Parlimen Keempat Belas yang bermula semalam. Apa yang beliau lihat itu adalah pengulangan apa yang pernah berlaku dalam sidang-sidang sebelum ini iaitu satu “pertunjukan sarkas” yang disaksikan secara langsung oleh berjuta-juta penonton di rumah.Pertunjukan tersebut bermula sejurus selepas Yang di-Pertua Dewan Rakyat Azhar Azizan Harun berucap. Belumpun sempat Perdana Menteri Muhyiddin Yassin berucap bagi menerangkan tentang Pelan Pemulihan Negara, segelintir ahli Parlimen daripada pembangkang mula beraksi. Mereka tidak habis-habis membangkitkan tentang Peraturan Mesyuarat.Sampai kepada satu tahap, segelintir ahli-ahli Parlimen pembangkang menjadi begitu keterlaluan apabila memekik-mekik ketika rakan-rakan mereka yang lain bertafakur dan membaca Al-Fatihah untuk semua mangsa yang terkorban akibat Covid-19. Yang di-Pertua Dewan Rakyat sendiri pun turut meminta ahli-ahli Parlimen yang masih terjerit-jerit itu diam seketika, namun langsung tidak dipedulikan.Sesi bertafakur dan membaca Al-Fatihah yang sepatutnya berlangsung dalam keadaan diam dan tenang bagi menghormati mereka yang meninggal dunia angkara pandemik ini tidak berlaku. Inilah kali pertama dalam sejarah Dewan Rakyat, sesi bertafakur dan membaca surah al-Fatihah tidak dihormati sedemikian rupa.Rakaman video perbuatan mereka itu tular dengan begitu cepat dalam pelbagai platform media sosial dan menimbulkan kemarahan netizen yang menyifatkan ia sebagai biadab dan tidak tahu menghormati mangsa korban pandemik.Pertunjukan sarkas ini berlangsung kira-kira satu jam dan bermakna satu jam sudah dibazirkan. Tempoh satu jam amat berharga dan bukan satu tempoh yang pendek di Dewan Rakyat. Banyak perkara boleh dibincang dan dibahaskan oleh wakil-wakil rakyat.15 ahli Parlimen tersebut menghabiskan satu jam hanya untuk bertanyakan tentang Peraturan Mesyuarat, mempersoalkan kenapa tiada sesi perbahasan dan pengundian. Bayangkan berapa ramai yang dapat berucap dan berbahas jika satu jam yang amat berharga itu tidak dibazirkan.Perkara yang sama berlarutan ketika ahli-ahli Dewan mengambil bahagian dalam perbahasan. Ada sahaja percubaan mencelah dan mengganggu sesama mereka menyebabkan banyak masa terbuang. Walaupun banyak kali juga Yang di-Pertua Dewan atau Timbalan Yang di-Pertua Dewan menegur, ia tetap tak diendahkan.Malah ketika Menteri Kewangan Tengku Zafrul Abdul Aziz mahu memulakan sesi menggulung taklimat Pelan Pemulihan Negara, ahli-ahli Parlimen dari blok pembangkang terus menerus mengganggu menyebabkan beliau terpaksa berhenti beberapa kali bagi memberi laluan kepada pertanyaan dan celahan. Menteri kewangan memang seorang yang berhati mulia memberi ruang kepada setiap orang yang cuba mencelah!Suasana yang sama juga dijangka terus berlaku pada sesi esok , lusa, tulat dan tubin sehinggalah sidang tamat pada 2 Ogos nanti.Tidak mengejutkan kerana dalam sesi-sesi sebelum ini pun, pertunjukan yang sama pernah dipertontonkan. Maklumlah sudah hampir lapan bulan tidak bersidang!Gelagat ahli-ahli Parlimen ini memang menghiburkan. Mereka secara tiba-tiba menjadi sekumpulan penghibur kepada berjuta-juta rakyat Malaysia walaupun mereka bukan akrobat, badut atau binatang terlatih yang menjelajah dari satu tempat ke satu tempat untuk membuat persembahan!Saladin Hasan Saleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pengarah syarikat didakwa songlap RM603,000 wang syarikat

Seorang pengarah syarikat perisian komputer dihadapkan ke Mahkamah Sesyen hari ini atas satu pertuduhan menyalah guna wang milik syarikatnya berjumlah RM603,000, tiga tahun lepas.Bagaimanapun, G. Shamala Devi, 47, mengaku tidak bersalah selepas pertuduhan terhadapnya dibacakan di hadapan Hakim Hasbullah Adam.Mengikut pertuduhan, wanita itu yang merupakan pemilik syarikat CSE Solution Sdn Bhd didakwa menyalahgunakan wang berjumlah RM603,000 yang diterima dalam akaun Maybank milik syarikat berkenaan menerusi tujuh transaksi untuk kegunaannya sendiri, pada 3 Jan 2018 hingga 24 Disember 2018.Ibu kepada empat orang anak itu didakwa mengikut Seksyen 403 Kanun Keseksaan yang membawa hukuman penjara tidak kurang enam bulan dan maksimum lima tahun dan sebatan serta denda, jika sabit kesalahan.Timbalan Pendakwa Raya Nurul Khairiyah Samsudin mencadangkan jaminan RM50,000 dengan seorang penjamin kerana pertuduhan itu melibatkan jumlah yang besar manakala peguam Aravind Raj yang mewakili tertuduh memohon jaminan rendah atas alasan empat anak tertuduh masih bersekolah dan suaminya telah meninggal dunia.Mahkamah membenarkan tertuduh diikat jamin RM20,000 dengan seorang penjamin dan menetapkan 8 April ini untuk sebutan semula kes.


Peguam Shafee bakal terbang ke AS selepas mahkamah kembalikan pasport

Peguam terkemuka Muhammad Shafee Abdullah hari ini menjadi individu terbaru diberikan kebenaran untuk melakukan perjalanan ke luar negara, menyusuli beberapa individu lain yang berdepan pelbagai pertuduhan jenayah kewangan di mana pasport dikembalikan bagi membolehkan mereka menyelesaikan urusan peribadi.Shafee yang berdepan pertuduhan pengubahan wang melibatkan RM9.5 juta yang diterima daripada bekas perdana menteri Najib Razak diberikan kebenaran tersebut oleh Mahkamah Tinggi Kuala Lumpur, membolehkan beliau melakukan perjalanan ke luar negara hingga 3 Disember depan.Dalam permohonannya, Shafee berkata beliau perlu melakukan perjalanan ke luar negara bagi menyelesaikan urusan pendaftaran pengajian anaknya di The New School Parson, New York di Amerika Syarikat (AS).Awal bulan ini, permohonan untuk mendapatkan semula pasport oleh Najib dan isterinya Rosmah Mansor turut dibenarkan mahkamah bagi membolehkan mereka ke Singapura untuk menemani anak perempuannya yang bakal bersalin anak kedua pada November.Najib kemudian berkata beliau perlu menangguhkan perjalanannya kerana perlu membantu Umno menghadapi Pilihan Raya Negeri (PRN) Melaka yang bakal diadakan pada 20 November.Beliau berkata dirinya diamanahkan oleh presiden parti, Ahmad Zahid Hamidi untuk mengemudi parti bagi PRN tersebut.Zahid yang berdepan pertuduhan jenayah juga turut diberikan kebenaran untuk mendapatkan pasport beliau bagi membolehkannya ke Jerman untuk menjalani rawatan sakit belakang.Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik Yayasan Akalbudi.Sementara itu, Najib pula disabitkan bersalah pada Julai tahun lalu bagi tujuh kesalahan pecah amanah, pengubahan wang haram dan salah guna kuasa melibatkan RM42 juta dana SRC International Sdn Bhd.Beliau juga turut dibicarakan kerana menggunakan kedudukannya, mengarahkan pindaan dilakukan terhadap laporan audit 1MDB sebelum ia dibentangkan kepada Jawatankuasa Kira-Kira Wang Negara bagi mengelak tindakan dikenakan ke atas beliau.Rosmah pula berdepan tiga pertuduhan berkenaan projek solar hibrid dan penyelenggaraan operasi genset/diesel bagi 369 sekolah luar bandar di Sarawak bernilai RM1.25 bilion.


Wanita warga emas ditemui mati di ruang tamu positif Covid-19

Pasangan suami isteri warga emas ditemukan meninggal dunia di ruang tamu rumah mereka di Taman Scientex, Pasir Gudang, petang semalam.Ketua Polis Daerah Seri Alam Mohd Sohaimi Ishak berkata, pasangan itu ditemui anak angkat lelaki mereka, yang datang melawat setelah panggilan telefon tidak berjawab.Beliau berkata, pasangan itu masing-masing berusia 68 dan 61 tahun dipercayai meninggal dunia akibat penyakit lama yang dihidapi, dan hasil bedah siasat ke atas kedua-duanya mendapati wanita berkenaan positif Covid-19.“Hasil siasatan mendapati kedua-dua mereka dipercayai telah meninggal dunia dalam tempoh 48 jam dan kematian si suami berpunca daripada sejarah penyakit kronik yang dihidapi antaranya strok, sakit jantung, darah tinggi dan kencing manis.“Si isteri pula menghidap penyakit darah tinggi dan kencing manis, dan turut disahkan positif Covid-19 setelah ujian saringan dijalankan,” katanya dalam kenyataan hari ini.Beliau berkata mayat pasangan itu telah dibawa ke Hospital Sultan Ismail (HSI) Johor Bahru.Menurutnya, siasatan mendapati tiada unsur jenayah yang menyebabkan kematian pasangan itu dan kes diklasifikasi sebagai mati mengejut (SDR).


Cabaran ekonomi, persiapan banjir tumpuan hari pertama Dewan Rakyat

Langkah kerajaan menangani cabaran ekonomi dan kesiapsiagaan agensi kerajaan dalam menghadapi kemungkinan bencana banjir antara tumpuan utama pada hari pertama Mesyuarat Ketiga Penggal Kelima Parlimen ke-14.
Menurut aturan urusan mesyuarat di laman sesawang Parlimen, persoalan mengenai cabaran ekonomi itu diajukan Tajuddin Abdul Rahman (BN-Pasir Salak) kepada perdana menteri yang ingin tahu tindakan kerajaan menangani cabaran tersebut demi menjaga kebajikan serta kesejahteraan Keluarga Malaysia semasa sesi Pertanyaan bagi Jawab Lisan di Dewan Rakyat.
Anwar Ibrahim (PH-Port Dickson) pula meminta perdana menteri menyatakan perangkaan terkini butiran kategori pendapatan berkenaan isi rumah mengikut kategori B40, M40 dan T20 menurut pecahan tahun bermula 2019 sehingga 2022.
Turut tersenarai, soalan Rubiah Wang (GPS-Kota Samarahan) kepada perdana menteri mengenai status Jawatankuasa Pengurusan Bencana Daerah di seluruh negara bagi menghadapi kemungkinan bencana banjir pada hujung tahun ini.
Selain itu, Fong Kui Lun (PH-Bukit Bintang) meminta Menteri Wilayah Persekutuan menyatakan persiapan kementerian itu bagi menghadapi bencana banjir yang dijangka melanda Kuala Lumpur pada akhir tahun ini.
Persidangan kali ini bakal menyaksikan pembentangan Rang Undang-undang Pengangkutan Jalan (Pindaan) 2022, Rang Undang-undang Pengangkutan Awam Darat (Pindaan) 2022, Rang Undang-undang Lembaga Pelesenan Kenderaan Perdagangan (Pindaan) 2022 dan Rang Undang-undang Kualiti Alam Sekitar (Pindaan) 2022 untuk bacaan kali pertama.
Berdasarkan Aturan Urusan Mesyuarat, selain usul pemilihan Timbalan Yang Dipertua Dewan Rakyat, mesyuarat juga dijangka bakal tertumpu kepada pembentangan penyata Jawatankuasa Pilihan Khas Menimbang Rang Undang-undang berkaitan Rang Undang-undang Kawalan Produk Tembakau dan Merokok 2022.
Penyata yang mengandungi cadangan penambahbaikan kepada rang undang-undang tersebut dijangka dibentangkan di Dewan Rakyat tidak lewat daripada Khamis (6 Oktober) sekiranya usul Menteri Kesihatan bagi melanjutkan tarikh pembentangan penyata itu dipersetujui.
Pada 2 Ogos lepas, Jawatankuasa Pilihan Khas Menimbang Rang Undang-undang yang dianggotai 13 Ahli Parlimen kerajaan dan pembangkang serta dipengerusikan Menteri Kesihatan Khairy Jamaluddin ditetapkan perlu membentangkan penyata itu tidak melebihi tarikh hari pertama persidangan Mesyuarat Ketiga Penggal Kelima Parlimen ke-14.
Fokus utama persidangan kali ini adalah kepada pembentangan Rang Undang-undang (RUU) Perbekalan (Belanjawan) 2023, yang dijadual dibentangkan Menteri Kewangan Tengku Zafrul Aziz pada 4 petang, Jumaat ini.
RUU itu dijadual dibahaskan di peringkat dasar selama lapan hari dan akan dijawab oleh menteri selama empat hari sebelum dibahaskan di peringkat jawatankuasa selama 12 hari.
Persidangan Dewan Rakyat kali ini akan berlangsung selama 32 hari hingga 29 November.


Kes harian kekal pada paras lepasi 4,800

Malaysia merekodkan kes baru sebanyak 4,885 kes menjadikan kes keseluruhan Covid-19 meningkat sebanyak 2,591,486 kes.MENYUSUL LAGI


Beberapa restoran makanan segera berminat perkenal Menu Rahmah, kata menteri

Beberapa restoran makanan segera menyatakan minat untuk turut sama mengambil bahagian dalam inisiatif yang menawarkan Menu Rahmah bagi meringankan beban rakyat khususnya golongan B40 di negara ini.
Menteri Perdagangan Dalam Negeri dan Kos Sara Hidup Salahuddin Ayub berkata selepas dua minggu program itu dilancarkan, sambutan yang diterima amat menggalakkan sehingga menarik minat beberapa syarikat gergasi untuk terlibat sama.
“Ini ialah satu berita gembira buat rakyat Malaysia apabila restoran makanan segera menyatakan minat untuk turut sama memperkenalkan Menu Rahmah selepas Burger King menawarkan hidangan berharga RM5 sebelum ini,” katanya kepada pemberita selepas melancarkan Menu Rahmah Peringkat Negeri Perlis di Restoran Bekwoh di Kangar semalam.
Turut hadir Ketua Setiausaha Kementerian Perdagangan Dalam Negeri dan Kos Sara Hidup (KPDN) Azman Mohd Yusof, Setiausaha Kerajaan Negeri (SUK) Perlis Hasnol Zam Zam Ahmad dan Pengarah KPDN Perlis Norazah Jaapar.
Salahuddin berkata beberapa syarikat besar restoran makanan segera antarabangsa akan memberi kata putus berhubung inisiatif itu pada minggu hadapan.
“Mereka bercadang untuk memperkenalkan burger sebagai Menu Rahmah kerana ia lebih mudah untuk pelanggan khususnya bagi golongan muda,” katanya.
Burger King menjadi restoran makanan segera pertama yang menyahut inisiatif kerajaan dalam menyediakan menu makanan pada harga sederhana melalui pelaksanaan program Menu Rahmah dengan menawarkan burger ayam atau daging, berserta sayur dan sebotol air mineral.
Selain sektor makanan, Salahuddin berkata beberapa pemain industri antaranya tekstil dan perubatan turut menyatakan minat untuk menyertai program berkonsepkan Rahmah.
“Ada pihak industri yang berminat untuk memperkenalkan ‘Shopping Rahmah Raya’ bagi membantu rakyat membuat persiapan Aidilfitri dan perkara ini akan dibincangkan lebih lanjut untuk mengenal pasti apa yang boleh ditawarkan oleh pengusaha industri ini nanti,” katanya.
Beliau berkata terdapat beberapa pengusaha klinik swasta yang menyatakan minat untuk memperkenalkan konsep Rahmah seperti ujian saringan kesihatan pada harga serendah RM40 dan perkara itu akan dibincangkan dengan Kementerian Kesihatan terlebih dahulu.


Netanyahu tumbang, pembangkang bentuk kerajaan baru Israel

Benjamin Netanyahu akhirnya dijatuhkan selepas 12 tahun memegang tampuk pentadbiran di Israel selepas Knesset mengundi kerajaan baru dibentuk.Kerajaan baru Israel itu dibentuk daripada gabungan pambangkang itu berikrar akan membaiki perpaduan rakyat yang sebelum ini tercalar akibat pentadbiran panjang Netanyahu.Netanyahu gagal membentuk kerajaan selepas pilihan raya pada 23 Mac lalu.Ia adalah pilihan raya keempat dalam masa dua tahun. Siri pilihan raya itu bagaimanapun tidak berjaya menyekat kemaraan pembangkang yang diketuai bekas menteri pertahanan Israel Naftali Bennett dan pemimpin pembangkang Yair Lapid.Pemimpin berhaluan kanan itu mengangkat sumpah sebagai perdana menteri mengetuai “kerajaan perubahan”. Beliau akan memimpin gabungan parti yang diluluskan menjadi kerajaan selepas memenangi majoriti satu undi: 60-59.Selepas undian di Parlimen itu, Netanyahu dilihat berjalan ke tempat Bennett dan menjabat tangan musuh politiknya itu.Antara perjanjian perkongsian kuasa dalam kalangan pembangkang, Bennett akan menjadi perdana menteri sehingga September 2023 dan kemudian akan menyerahkan jawatan utama negara itu kepada Lapid, pemimpin parti pembangkang berhaluan tengah Yesh Atid, bagi dua tahun seterusnya.Netanyahu, 71, merupakan pemimpin paling lama menjadi perdana menteri di Israel dan mendomunasi landskap politik di negara itu.Beliau menjadi perdana menteri sejak 2009 dan sebelum itu pernah menjadi perdana menteri dari 1996 hingga 1999.Beliau kekal mengetuai parti berhaluan kanan Likud dan kini menjadi ketua pembangkang di Knesset.Ketika ucapan di Knesset beliau berikrar: “Kami akan kembali menjadi kerajaan.”“Jika sudah ditakdirkan kami menjadi pembangkang, maka kami akan jalankan tugas ini dengan tegas sehingga kami dapat sekali lagi mengatasi kerajaan berbahaya ini dan kembali mengemudi negara ini mengikut cara kami.”Pemimpin Palestin tidak memberikan sebarang reaksi positif berhubung kerajaan baru Israel.“Ini hanya urusan dalaman Israel. Pendirian kami sentiasa jelas, apa yang kami mahu adalah negara Palestin dengan sempadan 1967 dan Baitulmaqdis sebagai ibu negara,” kata jurucakap Presiden Palestin Mahmoud Abbas.Jurucakap Hamas yang merupakan kumpulan Islam yang menguasai Gaza berkata, “Ia adalah entiti penjajahan yang kita perlu tentang bagi mendapatkan hak kita semula.”Presiden Amerika Syarikat Joe Biden juga turut dilaporkan mengucapkan tahniah kepada Bennett dan berharap dapat bekerjasama dengan kerajaan baru itu.


Umno tarik sokongan terhadap Muhyiddin, gesa lantik PM baru

Presiden Umno Ahmad Zahid Hamidi hari ini mengumumkan penarikan sokongan secara serta-merta terhadap Perdana Menteri Muhyiddin Yassin, mengatakan beliau gagal memenuhi syarat yang ditetapkan parti itu untuk menyokong kerajaan Perikatan Nasional.“Umno mendesar agar Muhyiddin dapat berundur diri secara terhormat bagi membolehkan seorang perdana menteri baru dilantik bagi tempoh yang terhad,” kata Zahid selepas mempengerusikan mesyuarat Majlis Kerja Tertinggi Umno hari malam tadi.Masih tidak jelas sama ada keputusan Umno itu akan mendapatkan sokongan dari ahli-ahli Parlimennya yang setakat ini menolak percubaan Zahid supaya mereka mengosongkan jawatan Kabinet.Memberikan alasan bagi keputusan yang diambil parti itu, Zahid mendakwa kerajaan telah gagal menguruskan krisis Covid-19, menuduh proklamasi darurat digunakan untuk kepentingan politik sehingga menjejaskan ekonomi negara.“Kegagalan kerajaan juga di mana seharusnya dapat memberikan keyakinan dan kepercayaan kepada rakyat dalam menguruskan kebajikan mereka hingga berlakunya permasalahan yang amat serius dalam permasalahan sosial seperti berlakunya kes-kes bunuh diri.”Zahid yang turut menyokong usaha Anwar Ibrahim untuk menjatuhkan Muhyiddin turut berkata kepimpinan Umno hari ini turut memutuskan untuk tidak bekerjasama dengan pemimpin PKR itu atau Pakatan Harapan.Beliau berkata kerajaan turut memperkotak-katikkan titah Yang di-Pertuan Agong untuk Parlimen bersidang secepat mungkin, kerana itu Umno tidak boleh berkompromi dengan sikap kerajaan terhadap institusi raja-raja.


Bimbang tak terima bayaran, bank gesa peminjam dapatkan bantuan Putrajaya

Bank kini lebih berhati-hati memberikan pinjaman baru, kebanyakannya menasihatkan bakal peminjam agar tidak bertemu mereka untuk mendapatkan bantuan kewangan, menurut semakan MalaysiaNow.Beberapa pemain dalam sektor itu berkata, bank kini menggalakkan bakal peminjam mendapatkan bantuan kerajaan kerana kebimbangan terhadap peningkatan kes Covid-19 sehingga memaksa perdana menteri memberikan perutusan khas bagi menggesa rakyat mengikut prosedur operasi standard (SOP) kesihatan.Semalam sahaja, 691 kes baru direkodkan.Moratorium enam bulan tamat bulan ini, meningkatkan lagi kebimbangan bank walaupun memanjangkan penangguhan pembayaran semula bagi peminjam yang kehilangan pekerjaan disebabkan pandemik itu.Moratorium yang berakhir pada 30 September menyaksikan 500,000 pemohonan bantuan pembayaran balik pinjaman, 98% daripadanya diluluskan menurut Bank Negara Malaysia.Bank pusat itu berkata, pembayaran pinjaman boleh ditangguhkan untuk tiga bulan lagi bagi mereka yang masih belum mendapatkan pekerjaan baru selepas kehilangan pekerjaan tahun ini.Bagi yang dipotong gaji disebabkan Covid-19, bank akan menawarkan penstrukturan semula pembayaran pinjaman.Persatuan Bank Malaysia (ABM), yang memayungi 26 bank komersil berkata, adalah lebih baik peminjam baru mendapatkan bantuan disediakan kerajaan seperti Pelan Jana Semula Ekonomi Negara (Penjana).“Terdapat pelbagai program yang boleh membantu atau memanfaatkan industri atau peminjam yang terjejas akibat Covid-19,” kata Pengarah Eksekutif ABM Kalpana Sambasivamurthy kepada MalaysiaNow.“Peminjam-peminjam daripada industri-industri yang terjejas adalah digalakkan untuk meneroka program-program di bawah Penjana.”Penjana adalah sebahagian daripada inisiatif berbilion ringgit yang diperkenalkan Perdana Menteri Muhyiddin Yassin pada Jun untuk mengurangkan kesan Covid-19 terhadap perniagaan bagi memperkukuhkan semula pertumbuhan ekonomi.Gabungan Persatuan-persatuan Pengguna Malaysia (Fomca) memberitahu MalaysiaNow, banyak aduan yang diterima daripada pengguna yang hilang pekerjaan akibat Covid-19.Timbalan Presiden Fomca Mohd Yusof Abdul Rahman berkata kebanyakan yang tampil mengeluh masih belum dapat pekerjaan sehingga kini dan mahukan lanjutan moratorium bagi satu tempoh yang relevan.Akan tetapi katanya, ia bukanlah alasan untuk semua peminjam mendapat lanjutan moratorium secara automatik sebaliknya mereka perlu berurusan dengan bank dengan mengemukakan dokumen serta bukti.“Saya berpandangan bank perlu sentiasa bersikap pro aktif dengan membantu bergantung kepada setiap kes yang mereka terima.“Jadi di sini tiada isu jika peminjam mahu merungut tidak dibantu bank. Cuma peminjam perlulah bersemuka dengan pihak dan bukannya duduk dan menyorok di rumah,” katanya.Yusof tidak terkejut bank akan lebih berhati-hati menawarkan pinjaman baru ekoran bimbang berdepan masalah pembayaran balik secara konsisten.Kalpana bagaimanapun berkata, kelulusan kepada peminjam individu diputuskan mengikut kriteria yang ditetapkan setiap bank.“Ini termasuk kelayakan kredit dan kelayakan peminjam.“Adalah penting bagi peminjam untuk menyerahkan dokumen yang lengkap kepada bank-bank ketika memohon pinjaman bagi mengukuhkan permohonan mereka,” katanya.


Polis masih siasat suami Zeti Akhtar terima dana 1MDB

Polis Diraja Malaysia (PDRM) mengesahkan masih menyiasat suami kepada bekas Gabenor Bank Negara (BNM), Zeti Akhtar Aziz berhubung dana yang dikaitkan dengan 1Malaysia Development Berhad (1MDB).Suaminya, Dr Tawfiq Ayman sebelum ini didakwa menerima dana itu menerusi akaun bank miliknya di Singapura.Pengarah Jabatan Siasatan Jenayah Komersial, Zainuddin Yaacub, berkata siasatan dijalankan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA 2001).“Memandangkan kes ini melibatkan keterangan di Malaysia dan juga di luar negara, PDRM sedang mengambil tindakan susulan mengikut Akta Bantuan Bersama Dalam Perkara Jenayah 2002 bagi mendapatkan keterangan yang berada di luar negara,” katanya dalam sebuah kenyataan hari ini.Justeru, Zainuddin berkata, PDRM menasihatkan masyarakat untuk tidak membuat sebarang kenyataan atau spekulasi melalui mana-mana platform sehingga siasatan polis selesai.“Kertas siasatan akan dirujuk kepada Jabatan Peguam Negara untuk mendapatkan sesuatu keputusan.”


Penentang Umno perlu kembali berunding atau kalah PRU15, kata penganalisis

Barisan Nasional (BN) tidak akan mampu memenangi Pilihan Raya Negeri (PRN) Johor sekiranya gabungan itu berdepan parti pembangkang yang bersatu, kata penganalisis.Ilham Centre yang aktif memantau pilihan raya berkata perpecahan undi pembangkang telah menyebabkan BN menang di 19 dari 40 kerusi Dewan Undangan Negeri (DUN).Kerusi-kerusi DUN tersebut ialah Kemelah, Tenang, Bukit Pasir, Gambir, Serom, Bukit Naning, Sungai Balang, Semerah, Parit Yaani, Senggarang, Rengit, Mahkota, Tenggaroh, Tiram, Permas, Larkin, Kempas, Kota Iskandar dan Bukit Permai.Ketua pegawai eksekutifnya, Hisommudin Bakar berkata BN hanya berjaya menerima 599,753 undi atau 43.11% dari 1,426,573.Hal ini bermakna kira-kira 826,820 atau 56.89% tidak mengundi BN manakala 1.17 juta pengundi lagi tidak keluar mengundi.Perikatan Nasional (PN) menang tiga kerusi dengan 334,457 undi atau 24.04% manakala Pakatan Harapan (PH) memenangi 11 kerusi dengan 284,969 (20.48%) undi popular.Sekiranya kedua-dua blok itu bergabung, mereka bakal menerima 45.52% undi, melebihi apa yang diterima oleh BN.Angka itu tidak termasuk parti-parti lain seperti Muda, Pejuang dan Warisan.Perpecahan itu juga seakan sama dengan perpecahan undi Melayu pada Pilihan Raya Umum ke-14 (PRU14) lepas apabila berlaku tiga penjuru antara BN, PH dan PAS.Menurut Hisommudin, perpecahan blok pembangkang pada episod PRN Johor sangat serius ekoran peratusan undi popular yang tidak memihak kepada BN.“Pola pengundian mungkin berbeza dengan apa yang berlaku dalam dua PRN iaitu Melaka dan Johor sekiranya wujud pertandingan satu lawan satu,” katanya kepada MalaysiaNow.“Ianya meminimakan pilihan pengundi dan memaksa untuk memilih antara dua blok sahaja untuk menjadi kerajaan.“Atas pilihan tersebut, BN nampaknya hanya bergantung harap kepada kekuatan undi tegar yang menyokong Umno, sebaliknya pembangkang memiliki pengundi rasional yang merangkumi undi pelbagai segmen yang lebih dinamik.”Berdasarkan keputusan pada Sabtu lepas, undi pembangkang katanya disumbangkan pelbagai segmen antara Melayu-Islam yang dibawa oleh PAS dan Bersatu, selain undi golongan muda dan bukan Melayu yang mampu mencabar penguasaan BN.Masih relevankan sistem FPTP?Dalam pada itu, Hisommudin berkata, undi popular sebagai kayu ukur dan sistem alternatif wajar difikirkan bagi menggantikan sistem first-past-the-post (FPTP) yang diamalkan dalam sistem pilihan raya di Malaysia.Katanya, menerusi sistem ini, calon yang menerima undian terbanyak akan memenangi sesuatu kerusi meskipun dia menerima kurang 50% daripada keseluruhan jumlah undi.Hal ini terjadi apabila terdapat lebih daripada dua calon bertanding untuk satu-satu kerusi.“Dengan persempadanan semula, ia menjadi tidak seimbang kerana wakil rakyat di kawasan DUN Perling misalnya kena mengurus 101,263 berbanding kawasan DUN Benut 28,165 pengundi,” katanya.Menurut Hisommudin, meskipun kekurangan sistem itu sudah dibincangkan secara akademik, ia memerlukan keazaman pembuat dasar untuk berani mengubahnya.Hisommudin berkata, faktor impak perubahan sistem kepada penguasaan dominasi politik parti-parti tertentu dan faktor pertambahan kerusi mengikut kaum akan menjadi masalah yang menghalang perubahan dari sistem sedia ada.Namun bagi Prof Shamsul Amari Baharuddin dari UKM, soal undi popular tidak relevan dalam demokrasi perwakilan (representative demokrasi) yang beroperasi melalui FPTP.“Setiap kerusi dimenangi dengan undi majoriti biarpun satu undi par yang memenangi majoriti kerusi yang dipertandingkan, sah membentuk kerajaan.“Sistem ini diterima dan diguna pakai bukan sahaja kepada pemenang yang memerintah, tetapi calon-calon pembangkang yang menang,” katanya kepada MalaysiaNow.Menurutnya, undi popular relevan untuk setiap parti merancang masa depan mobilisasi penduduk untuk menawan pengundi.Katanya, perbincangan mengenai FPTP yang timbul selepas kemenangan BN itu di gembar-gembur seakan menutup malu pihak yang kalah.“Mengapa bilangan pengundi Pakatan Harapan di Pulau Pinang dan Selangor semasa PRU14 pada 2018 tak ditimbulkan?” katanya.Hisommudin menegaskan, pembangkang tiada pilihan melainkan kembali ke meja rundingan.“Ego dan prinsip menolak antara satu sama lain perlu dikendurkan untuk mencari formula dan strategi menyekat momentum kemaraan BN ke Putrajaya.”Katanya, PH kehilangan undi Melayu dan amat bergantung kepada undi Cina, manakala PN mendapat undi Melayu namun tidak disokong pengundi bukan Islam.“Tokoh pembangkang perlu memikirkan agenda penyatuan objektif yang sama iaitu menumpukan untuk mengalahkan BN.“Jika semua ini gagal diatasi, maka PRU15 kita akan melihat pola pengundian yang sama seperti mana yang berlaku di Johor dan juga Melaka.”


Muhyiddin tiba di Jakarta untuk hadiri mesyuarat khas Asean

Perdana Menteri Muhyiddin Yassin tiba di Jakarta hari ini untuk menghadiri Mesyuarat Khas Pemimpin Asean bagi membincangkan mengenai krisis di Myanmar.Muhyiddin yang menaiki pesawat khas tiba di Lapangan Terbang Antarabangsa Soekarno-Hatta, di Jakarta pada 8 pagi (waktu tempatan).Ketibaan beliau disambut oleh Wakil Tetap Malaysia ke Asean Kamsiah Kamaruddin dan Ketua Direktur Protokol dan Konsular Kementerian Luar Indonesia/Ketua Protokol Negara Andy Rachmianto.Mesyuarat Khas Pemimpin Asean yang diadakan di Sekretariat Asean di Jakarta ini akan membincangkan krisis di Myanmar dan akan mematuhi protokol kesihatan dan keselamatan yang ketat ketika pandemik Covid-19 masih menular.Justeru, penyertaan perserta dalam mesyuarat itu akan dihadkan.Menurut kenyataan media yang dikeluarkan oleh Sekretariat Asean, Mesyuarat Khas Pemimpin Asean itu akan mematuhi protokol kesihatan dan keselamatan yang ketat yang ditetapkan oleh kerajaan Indonesia.Rancangan untuk mengadakan mesyuarat khas Asean bagi membincangkan krisis di Myanmar itu berlangsung sejak beberapa minggu, diketuai oleh Indonesia dan menteri luarnnya, Retno Marsudi.Desakan politik Indonesia ini turut mendapat sokongan Malaysia, Brunei, dan Singapura.Myanmar dilanda pergolakan politik sejak Jeneral Tentera Min Aung Hlaing menggulingkan kerajaan pimpinan Aung San Suu Kyi pada 1 Februari lepas yang menyaksikan 700 penunjuk perasaan anti-rampasan kuasa terbunuh.Sementara itu, menteri luar Indonesia dilaporkan berkata hanya pemimpin dari Thailand, Laos dan Filipina tidak akan menghadiri mesyuarat khas itu hari ini.


Wanita ketiga dakwa mangsa gangguan seksual gabenor New York

Hanya beberapa jam Gabenor New York Adrew Cuomo menjalani siasatan selepas dua bekas pembantunya mendakwa Andrew Cuomo mengganggu mereka secara seksual, tampil pula wanita ketiga mendakwa perkara serupa.Cuomo berdepan kritikan dari parti Demokrat yang diwakilinya apabila berkata bekas pembantunya “salah faham” terhadap tingkah lakunya dengan mereka.Anna Ruch, 33, memberitahu The New York Times bahawa beliau bertemu Cuomo di sebuah majlis perkahwinan pada September 2019. Ketika majlis tersebut, dia mendakwa telah menolak tangan Cuomo ketika lelaki itu meletakkan tangan di bahagian punggung sambil meminta kebenaran untuk menciumnya.“Saya rasa bingung, terkejut dan malu,” kata Ruch“Saya palingkan muka dan tak tahu nak cakap apa ketika kejadian itu.”Cuomo terkenal pada musim luruh lepas selepas berjaya menarik perhatian ramai dalam sidang media beliau berkaitan Covid-19 yang mengambil pendekatan berbeza daripada Donald Trump.Kenyataan Ruch tampil dua hari selepas bekas pembantu Cuomo, Charlotte Bennett memberitahu The New York Times yang pemimpin Demokrat itu menganggu beliau secara seksual.Tuduhan Bennett itu disiarkan selepas empat hari seorang lagi pembantu Cuomo Lindsey Boylan mendakwa Cuomo cuba mencabulnya.Semalam, Pendakwa Raya New York Letitia James berkata bahawa pejabat Cuomo telah menghantar surat kebenaran untuk beliau melaksanakan siasatan bebas terhadap tuduhan dan dakwaan tersebut.“Ini adalah tanggungjawab yang tak boleh dibuat main, kerana tuduhan gangguan seksual mesti diambil serius,” kata James.Surat tersebut turut mengarahkan agar semua penemuan daripada siasatan tersebut perlu dibuka kepada orang ramai untuk diakses.


Kontrak 2,600 guru dijangka akan disambung, kata Radzi

Nasib 2,600 guru kontrak perkhidmatan (COS) ambilan Jun 2020 bakal terbela apabila kontrak mereka dijangka disambung selama dua tahun.Menteri Kanan Pendidikan Radzi Jidin bagaimanapun berkata perincian mengenai berita menggembirakan itu akan diumumkan dalam masa terdekat sejurus perbincangan antara kementerian pendidikan (KPM) dan Suruhanjaya Perkhidmatan Pendidikan (SPP) selesai.“Berkaitan dgn COS kita lihat ramai bangkitkan mengenai isu ini dan ramai yang telah menyampaikan masalah ini kepada kementerian.“Oleh itu, isu ini sedang dalam proses untuk diambil tindakan sewajarnya berdasarkan peraturan dan tatacara sedia ada. Ingin saya jelaskan kerana ada yang kata tidak dapat gaji bulan lima itu tidak benar, kerana kami akan pastikan kebajikan guru-guru terpelihara,” katanya.Beliau berkata demikian kepada pemberita ketika ditemui pada mqjlis rumah terbuka di kediamannya dekat Ketereh hari ini. Mengulas lanjut, Radzi berkata pihaknya sentiasa berbincang mengenai pendekatan terbaik yang boleh dilakukan kepada guru kontrak perkhidmatan itu.Semalam, menerusi hantaran di laman Facebook dan Twitter miliknya, Radzi memaklumkan bahawa beliau telah mengarahkan supaya isu guru COS ambilan Jun 2020 yang akan tamat kontrak pada Jun depan, diberi perhatian dan diselesaikan segera.Beliau berkata KPM dan SPP sedang mengambil tindakan sewajarnya mengikut peraturan dan tatacara yang berkuat kuasa.Dalam perkembangan lain, Radzi berkata pihaknya akan perincikan satu persatu serta tindakan yang boleh diambil mengenai isu guru bersara awal.“Kami sedang kaji secara mendalam dengan mengambil kira data dari tahun 2017 kerana mana-mana perkhidmatan lain juga akan ada yang mengambil ketetapan untuk bersara awal bukan guru sahaja yang bersara awal kerana ia adalah pilihan masing-masing,” katanya.


Kerajaan komited lindungi kedaulatan di Laut China Selatan susulan teguran pembangkang

Kerajaan komited untuk melindungi hak kedaulatan dan kepentingannya di Laut China Selatan selepas China menyuarakan kebimbangan mengenai projek penjanaan tenaga di bahagian laut yang turut dituntut China.
Selasa lalu, Perdana Menteri Anwar Ibrahim berkata China bimbang tentang aktiviti syarikat petroleum negara Petronas di bahagian Laut China Selatan yang dikatakan milik Malaysia.
Anwar berkata, beliau terbuka untuk melakukan rundingan dengan China. Bagaimanapun, ia mendapat kritikan daripada pembangkang, yang mengatakan Anwar mempertaruhkan kedaulatan Malaysia.
Kementerian Luar dalam satu kenyataan pada Sabtu berkata apa yang dimaksudkan Anwar adalah Malaysia mahu semua isu berkaitan Laut China Selatan diselesaikan secara aman tanpa menjejaskan kedudukan Malaysia.
"Kerajaan Malaysia secara tegas dan komited untuk melindungi sempadan, hak kedaulatan dan kepentingan Malaysia di kawasan maritimnya di Laut China Selatan," kata kementerian itu.
China menuntut kedaulatan ke atas hampir keseluruhan Laut China Selatan, di mana ia menyumbang kepada jumlah dagangan bernilai kira-kira AS$3 trilion (RM13.24 trilion) setiap tahun.
Malaysia, Brunei, Filipina, Taiwan dan Vietnam turut membuat tuntutan bertindih.
Petronas mengendalikan pelantar minyak dan gas dalam zon ekonomi eksklusif (ZEE) Malaysia dan sejak beberapa tahun kebelakangan ini telah beberapa kali berselisih dengan kapal China.
China mempertaruhkan tuntutannya dengan merujuk kepada " nine-dash line" pada petanya, yang berpusing sejauh 1,500km ke selatan tanah besarnya, memotong ke ZEE di Vietnam, Filipina, Malaysia, Brunei dan Indonesia.
Mahkamah Timbang Tara Tetap, bagaimanapun, memutuskan bahawa nine-dash line tidak mempunyai asas perundangan.
Minggu lalu, Anwar berkata Petronas akan meneruskan aktivitinya di Laut China Selatan.